CURITIBA, Brazil - Ecuador naik ke tempat kedua saingan Piala Dunia Kumpulan E selepas dua gol jaringan Enner Valencia memberikannya kemenangan 2-1 ke atas Honduras di Curitiba.

Honduras hampir mencatatkan kemenangan pertama dalam saingan Piala Dunia apabila Carlo Costly meletakkan pasukannya di depan pada minit ke-31 tetapi Valencia menyamakan kedudukan hanya tiga minit kemudian.

Penyerang kelab Pachuca itu kini sebaris dengan Karim Benzema, Robin Van Persie, Thomas Mueller dan Arjen Robben sebagai penjaring terbanyak kejohanan dengan tiga gol apabila menanduk masuk gol kemenangan hasil sepakan percuma Walter Ayovi, 25 minit sebelum tamat permainan.
Ecuador kini mendahului Switzerland hasil perbezaan gol dengan kedua-dua pasukan terikat tiga mata selepas dua perlawanan dan berada di belakang pendahulu kumpulan, Perancis yang meraih enam mata.

Namun, Honduras masih boleh mara ke peringkat seterusnya biarpun tewas kedua-dua perlawanan jika ia menang besar ke atas Switzerland dan Ecuador tewas kepada Perancis dalam perlawanan ketiga. - AFP