KUALA LUMPUR -- Pegangan penganut Kristian di Semenanjung
tidak akan terjejas walaupun mereka tidak menggunakan kalimah 'Allah' bagi
merujuk kepada Tuhan mereka, kata bekas perdana menteri Tun Dr Mahathir Mohamad.

Beliau berkata istilah Arab yang merujuk kepada Tuhan itu selalunya
digunakan penganut Kristian di Sabah dan Sarawak.

"Selama ini, kita tak pernah berbalah tentang perkara ini kerana mereka
(penganut Kristian di Semenanjung) tidak pernah menggunakan kalimah itu, jadi
kenapa perlu menyakiti hati orang lain, tidak menggunakan kalimah 'Allah', tidak
akan memudaratkan mereka.

"Sebelum ini, mereka tidak pernah menggunakannya pun. Yang menggunakannya
ialah (orang) Sabah dan Sarawak. Tak ada bantahan, tapi di Semenanjung ni,
kenapa kita nak jadikannya alasan untuk bergaduh pula," katanya kepada pemberita
ketika ditemui di rumah terbuka Tahun Baharu Parti Progresif Penduduk (PPP) di
Dewan Merdeka, Pusat Dagangan Dunia Putra di sini.

Dr Mahathir berkata sejak sekian lama, rakyat negara ini, tanpa mengira
agama, hidup bersama secara aman dan oleh itu, sebarang tindakan yang boleh
menyakiti hati sesuatu pihak, tidak patut dilakukan.

Jumaat  lepas, paderi Lawrence Andrew, editor akhbar mingguan Katolik,
Herald, dalam artikel yang disiarkan sebuah portal berita, berkata gereja
Katolik di Selangor akan terus menggunakan kalimah 'Allah' dalam perhimpunan
mingguannya yang menggunakan bahasa Malaysia.

Langkah ini bertentangan dengan hasrat Jabatan Agama Islam Selangor untuk
menghantar surat peringatan kepada mereka berhubung enakmen yang melarang
penggunaan kalimah itu oleh bukan Islam.

Kenyataan beliau itu menimbulkan kemarahan pelbagai pertubuhan bukan
kerajaan, termasuk yang menyifatkan tindakan Andrew itu bukan sahaja mencabar
sensitiviti umat Islam, tetapi juga tidak menghormati undang-undang.-- <strong>BERNAMA</strong>