KUALA LUMPUR - Mercedes-Benz Malaysia Sdn. Bhd. (Mercedes-Benz Malaysia) mendakwa petrol di Malaysia tidak sesuai untuk digunakan ke atas kenderaan Mercedes-Benz yang dikilangkan di luar negara.

Ia berikutan kualiti petrol di negara ini didakwa tidak dapat memenuhi keperluan operasi kenderaan jenama itu yang dihasilkan di luar negara.

Sehubungan itu, kenderaan jenama Mercedes-Benz yang dibeli melalui saluran tidak rasmi di Malaysia dan mengalami masalah akibat pengunaan petrol tempatan tidak tertakluk bawah jaminan syarikat itu.

"Sebarang kegagalan pada kenderaan Mercedes-Benz yang dibeli melalui saluran tidak rasmi tidak diterima dibawah perlindungan jaminan kami kerana kenderaan itu tidak disediakan untuk menggunakan petrol tempatan.

“Kualiti petrol tempatan tidak dapat memenuhi keperluan operasi kenderaan yang dikeluarkan di luar negara. Atas sebab itu, kenderaan import yang tidak disesuaikan dengan kualiti petrol tempatan mungkin menghadapi masalah," kata kenyataan itu hari ini.

Presiden dan Ketua Pegawai Operasi Mercedes-Benz Malaysia, Roland Folger dalam kenyataan sama menjelaskan, hanya kenderaan yang dibeli melalui pengedar rasmi Mercedes-Benz sesuai dengan kualiti petrol negara ini.

Justeru, kata kenyataan itu, adalah menjadi tanggungjawab Mercedes-Benz Malaysia untuk memberi amaran kepada orang ramai tentang risiko membeli kenderaan Mercedes-Benz daripada pengedar tidak rasmi.