KUALA LUMPUR - Persatuan Air Selangor, Kuala Lumpur dan Putrajaya (Swan) memberi amaran akan bertindak ke atas mana-mana ahli politik yang mahu mengancam hak penduduk di Selangor, Kuala Lumpur dan Putrajaya mendapat bekalan air bersih.

Presidennya, Aldric Loong Kim Yew berkata., tiada ahli politik mempunyai hak untuk menghalang rakyat daripada mendapat bekalan air bersih yang secukupnya dengan mempolitikkan isu bekalan air bersih di mana-mana negeri.

"Swan akan menentang serta mempertahankan hak pengguna dan akan membantah ahli politik atau parti mereka yang mengancam untuk menjejaskan hak setiap pengguna di Lembah Klang," tegasnya melalui satu kenyataan media hari ini.

Beliau berkata demikian sebagai merujuk kepada dakwaan Pengarah Strategi Parti Keadilan Rakyat (PKR), Rafizi Ramli bahawa terma perjanjian air di Selangor akan dikaji semula jika Selangor mendapat Menteri Besar baharu.

Terdahulu, Persatuan Pengguna Subang dan Shah Alam (Cassa) melahirkan kebimbangan isu bekalan air bersih di Selangor akan berterusan sekiranya Tan Sri Abdul Khalid Ibrahim melepaskan jawatan Menteri Besar negeri itu.

Abdul Khalid sebelum ini menyatakan beliau mahu menyegerakan proses pengambilalihan syarikat konsesi air oleh kerajaan Selangor sebagai kaedah menangani masalah bekalan air di Lembah Klang.

Kim Yew dalam pada itu kesal dengan kenyataan Suruhanjaya Perkhidmatan Air Negara (SPAN) perlu menunggu respons daripada kerajaan negeri dan Lembaga Urus Air Selangor (LUAS) sebelum membuat keputusan tentang masalah kekurangan air mentah di Selangor.

Beliau mendakwa, SPAN terlalu sensitif terhadap situasi politik di Selangor membabitkan kedudukan Menteri Besar sedangkan suruhanjaya itu tahu kerajaan Selangor tidak akan membuat catuan bekalan air walaupun bekalan air mentah terus berkurangan.

"Sangat jelas kerajaan Selangor mempunyai keutamaan lain dan SPAN sepatutnya tahu tentang perkara ini," katanya.