BAGHDAD - Bandar strategik penduduk Syiah di utara Iraq, Tal Afar dan lapangan terbangnya jatuh ke tangan militan kumpulan Negara Iraq dan Syam (ISIL) selepas pertempuran sengit selama beberapa hari, kata seorang pegawai tempatan dan beberapa saksi semalam.

"Seluruh bandar itu dan lapangan terbangnya kini dikuasai oleh ISIL," kata pegawai berkenaan yang enggan identitinya didedahkan.

Beberapa saksi turut berkata, pasukan keselamatan Iraq telah berundur dari bandar tersebut.

Namun, jurucakap keselamatan Perdana Menteri Nuri al-Maliki memberitahu dalam ucapan di televisyen bahawa tentera masih bertempur di kawasan Tal Afar.

"Walaupun kami berundur dari Tal Afar atau kawasan lain, ia tidak bermakna kami sudah kalah," kata jurucakap itu, Leftenan Jeneral Qassem Atta.

Terletak di laluan strategik menuju ke Syria, Tal Afar merupakan bandar terbesar dalam wilayah Nineveh yang belum ditawan ISIL sebelum ini.

Serangan besar-besaran yang diketuai pejuang jihad ISIL itu bermula di ibu negeri wilayah Nineveh, Mosul pada 9 Jun lalu.

ISIL menawan Mosul pada keesokan harinya dan menguasai sebahagian besar empat wilayah lain selepas meneruskan kemaraannya. - AFP