PULAU TIOMAN (Johor) - Sedari kecil, Suhaidi Mahadi, mempunyai naluri yang membuak-buak untuk melukis hingga merasakan kehidupannya seperti tidak lengkap sekiranya sehari tidak melukis.

Dan tidak kiralah di mana-mana sahaja asalkan ada ruang masa biarpun di dalam bas, Suhaidi, anak kelahiran Tioman, akan tetap berkarya.

Bagi Suhaidi, yang ketika itu berusia 11 tahun, pensil, kertas lukisan dan alatan mewarna adalah permainan dan teman akrabnya. Atas sebab minat yang melampau itulah juga menyebabkan beliau sentiasa tidak lupa untuk membawa 'drawing block' setiap kali keluar rumah.

"Itu kisah zaman kanak-kanak saya. Dengan hanya melukis boleh membuatkan saya leka, lupa perkara lain. Disebabkan minat mendalam juga, saya mendapat A bagi mata pelajaran Seni dalam Sijil Pelajaran Malaysia (SPM)", ceritanya kepada Bernama.

Cuma, sekiranya dahulu lakarannya hanyalah di atas kertas kini dicorakkan pula pada kain putih yang dijadikan produk batik berkualiti tinggi.

Suhaidi, 27, adalah antara beberapa usahawan muda yang berjaya mengusahakan batik di Kampung Genting, Tioman, pulau pelancongan terkenal di mata dunia ini.

<strong>KEUNIKAN MOTIF</strong>

Istimewanya, ada sesuatu yang menarik perhatian pada produk batik yang dihasilkan oleh anak sulung daripada lima adik beradik ini. Keunikan ini jugalah yang membuatkan ramai pelancong terpikat untuk memilikinya.

Pengusaha kraf fabrik batik kebanggaan negara, kebiasaannya lebih tertumpu kepada corak yang berkonsepkan tumbuh-tumbuhan ataupun rekaan moden seperti geometri, abstrak.

Tetapi, bagi Suhaidi yang berkecimpung dalam perusahaan ini selama empat tahun cenderung untuk memilih apa sahaja kehidupan di dasar laut untuk diterjemahkannya sebagai motif dan rekaan di bawah jenama, Suzila Batik.

Selain ingin tampilkan kelainan dan sebagai identiti kepada produknya, ia juga bersifat serampang dua mata dengan memberi penekanan mengenai kepentingan menjaga khazanah laut negara.

"Saya dibesarkan di pulau yang pernah diiktiraf antara 10 buah pulau tercantik di dunia. Sebagai anak jati pulau ini, semestinya saya amat menyayangi apa sahaja yang ada di dasar laut ini.

"Saya tidak mahu kehidupan laut termasuklah terumbu karang terancam. Disebabkan itu, lukisan saya sejak kecil dan kini beralih kepada batik semuanya bermotifkan kehidupan laut", katanya.

Beliau mengharapkan usahanya membuahkan hasil sebagai antara wadah meningkatkan kesedaran masyarakat khususnya pelancong yang datang ke sini untuk turut sama menghargai harta laut pulau Tioman.

Ini juga untuk generasi akan datang, katanya.

<strong>DIHARGAI</strong>

Hasil kreativiti Suhaidi dalam bermain warna serta semangat yang tidak kenal erti putus asa mendidik orang ramai mengenai tanggungjawab mencintai pantai, tidak sia-sia apabila usahanya itu dilihat oleh pihak luar.

Mendapat kepercayaan dan tempahan daripada Braveheart-Adventura Enterprise, syarikat berkaitan sukan rekreasi yang bertapak di Sungai Besi, ia sekali gus membuka lembaran baharu buat bapa kepada seorang anak perempuan ini.

Mereka tertarik dengan hidupan laut yang diketengahkan Suhaidi yang dilihatnya bertepatan untuk menjayakan tanggungjawab sosial korporat syarikat menerusi program 'Save Our Ocean'.

Justeru, sebanyak 15 batik untuk hiasan dinding telah ditempah oleh Braveheart-Adventura yang digunakan sebagai cenderahati sempena sambutan 'Hari Laut Sedunia' pada Jun lepas.

Apa yang menarik ialah cenderahati batik ini diagihkan kepada rakan-rakan mereka yang turut sama terlibat dalam kempen ini di luar negara meliputi Jerman, Taiwan, United Kingdom dan Indonesia.

Ini secara tidak langsung memperkenalkan dan mempopularkan keunikan warisan negara, batik, selain membantu Suhaidi untuk memperluaskan lagi pasarannya.

"Selain mendapat tempahan ini, ada satu peristiwa yang agak istimewa bagi saya apabila menerima kunjungan seorang penulis dari Jerman yang membuat satu artikel berkaitan Suzila Batik.

"Sebulan selepas kunjungannya, ramai pelancong dari negara itu datang ke mari", katanya.

<strong>TIDAK KEDEKUT ILMU</strong>

Permintaan yang diterima oleh Suhaidi tidak hanya tertumpu kepada batik hiasan dinding semata-mata tetapi turut merangkumi skaf, cenderahati batik dan kain pario.

Tidak seperti pengusaha batik lain yang menghasilkan baju kaftan atau kain batik, produknya lebih khusus kepada 'batik pelancongan' yang sesuai dengan penampilan di pantai.

Ini kerana, produk kraf mendapat permintaan tinggi pelancong sama ada domestik dan antarabangsa berikutan Pulau Tioman adalah destinasi pelancongan popular negara.

Berdasarkan rekod, Tioman menerima lebih 230,000 pelancong pada tahun lepas.

Prospek pasaran luas ini akhirnya membuka ruang kepada Suzila Batik untuk tidak menghadkan pengeluaran produk tetapi turut mendapat permintaan menjadi tenaga pengajar kepada beberapa sekolah antarabangsa dalam negara mahupun Singapura.

"Ini tahun ketiga saya menerima pelajar dan tahun ini saya telah menerima hampir 2,000 pelajar. Ada pelajar Australia dan sebagainya yang mana mereka akan belajar di sini selama tiga hari.

"Mereka didedahkan mengenai batik, teknik mencanting dan penggunaan lilin. Saya pernah tanya mengapa hendak belajar di sini dan menurut mereka hidupan laut menjadi pilihan selain diajar sehingga siap sesuatu produk batik itu", katanya.

<strong>BANTUAN KRAFTANGAN MALAYSIA</strong>

Komitmen dan kesungguhan Suhaidi mengembangkan perusahaan batik di Pulau Tioman, akhirnya menarik perhatian Perbadanan Kemajuan Kraftangan Malaysia (Kraftangan Malaysia) untuk memberi bantuan membina sebuah bengkel yang sebelum ini hanya beroperasi di dalam rumah.

Perkembangan itu membolehkan perusahaannya kini menjadi lebih teratur serta mencatatkan keuntungan agak memberangsangkan.

"Sebenarnya, saya memang tidak mempunyai pengalaman membuat batik. Tetapi, Kraftangan Malaysia yang banyak membantu dalam memberi kursus, nasihat, promosi untuk saya sampai ke tahap hari ini.

"Bagi saya, tidak perlu orang muda keluar dari sini untuk mencari peluang pekerjaan. Ambil peluang menjadi usahawan kraf kerana produk seperti ini amat disukai pelancong", katanya. - BERNAMA