SEREMBAN - Ops Bantu Jabatan Pertahanan Awam Malaysia (JPAM) sempena Aidilfitri kali ini akan dilaksana dalam dua fasa iaitu dari 25 hingga 27 Julai dan 30 Julai hingga 3 Ogos.

Ketua Pengarahnya Datuk Zaitun Ab Samad berkata menerusi operasi itu, JPAM akan memberi bantuan kepada pengguna jalan raya yang terbabit kemalangan atau mengalami kecemasan di kawasan tumpuan di jalan-jalan persekutuan.

"Di samping itu kita juga akan menyediakan juadah berbuka puasa bagi yang terperangkap dalam kesesakan jalan raya ketika dalam perjalanan pulang ke kampung," katanya kepada pemberita selepas pertemuan dengan anggota JPAM Negeri Sembilan, di sini Rabu malam.

Katanya sebanyak 7,200 anggota JPAM akan terbabit dalam operasi di seluruh negara itu.

Sementara itu, Zaitun yang mengambil alih jawatan tersebut 2 Mei lalu berharap untuk meningkatkan kefahaman orang awam terhadap peranan JPAM.

"Saya juga berharap agar kebajikan anggota JPAM diambil kira ketika mereka menjalankan tugas seperti mengadakan insurans kelompok seperti yang dinikmati oleh anggota Rela.

"Insurans itu penting kerana anggota JPAM juga terdedah dengan bahaya ketika menjalankan tugas-tugas menyelamat," katanya.

Menurut Zaitun, beliau juga berharap lebih ramai anggota JPAM merasai kenaikan pangkat selaras dengan fungsi dan tanggungjawab mereka. - BERNAMA