KUALA LUMPUR - Setiausaha Agung DAP, Lim Guan Eng membantah tindakan polis menahan Ahli Dewan Undangan Negeri (ADUN) Seri Delima, R.S.N Rayer kerana mengeluarkan kenyataan `celaka’ dalam sidang DUN Pulau Pinang baru-baru ini.

Beliau yang juga Ketua Menteri Pulau Pinang mendakwa, polis tidak sepatutnya menahan Rayer kerana beliau membuat kenyataan itu di dalam DUN yang mempunyai imuniti penuh ke atas pertuduhan perundangan kecuali dalam perkara tertentu berdasarkan Perlembagaan Negara.

“Rayer tidak pernah mengulangi kenyataan itu di luar DUN. Maka tindakan ke atasnya itu berbaur politik dan menunjukkan sikap `double standard’.

“Untuk didakwa kerana membuat kenyataan ke atas mana-mana parti politik dan bukan ke atas kaum tertentu dalam DUN adalah penghinaan kepada keluhuran demokrasi berparlimen dan `supremacy’ DUN Pulau Pinang sebagai institusi tertinggi dalam negeri,” dakwanya melalui satu kenyataan media hari ini.

Media hari ini melaporkan ADUN Seri Delima itu akan didakwa di Mahkamah Majistret Georgetown esok atas dakwaan mengeluarkan kenyataan 'UMNO celaka' bulan lalu.

Beliau sebelum itu ditahan untuk memberi keterangan sebelum dibebaskan dengan jaminan polis. - mynewshub.my