Presiden Ikatan Muslimin Malaysia (ISMA), Abdullah Zaik Abdul Rahman akan didakwa di bawah Seksyen 4(1) Akta Hasutan 1948 di Mahkamah Seksyen Kajang pagi esok.

Beliau akan didakwa berikutan kenyataannya dalam artikel bertajuk ‘Kedatangan pendatang Cina bersama penjajah British ke Tanah Melayu adalah satu pencerobohan’ yang disiarkan dalam laman badan bukan kerajaan (NGO) itu, www.ismaweb.net, yang disifatkan berbaur hasutan.

Laman web ISMA pada Rabu melaporkan, Abdullah berkata beliau telah menerima surat waran dari polis dan akan hadir ke mahkamah berkenaan esok.

Beliau diwakili oleh Peguam Haezreena Begum Abdul Hamid dari Lokman Reena &amp; Co.

Presiden ISMA didakwa 19 JunDalam kenyataan beliau dalam artikel bertarikh 6 Mei lalu, Abdullah berkata orang Cina datang ke negara ini bersama penjajah British sebagai penceroboh.

“Siapa yang bagi mereka hak kerakyatan dan kekayaan sehingga hasil pencerobohan mereka dilindungi sampai hari ini?

“Itu semua perbuatan British yang bersekongkol dengan Cina menindas dan membuli orang Melayu,” kata beliau dalam artikel berkenaan yang mencetuskan rasa tidak puas hati di kalangan masayarakat Tionghua.

Kenyataan itu dikeluarkan Abdullah sebagai reaksi kepada pihak tertentu yang mempertikaikan kenyataan beliau ketika membidas golongan bukan Islam yang menentang hudud dengan menyifatkan mereka sebagai tidak sedar diri dan tidak wajar campur tangan dalam urusan umat Islam.

Sebelum itu pada Isnin lalu, Ketua Polis Kuala Lumpur, Datuk Seri Mohmad Salleh berkata siasatan berhubung kes kenyataan Presiden ISMA itu telah selesai dan diserahkan kepada Jabatan Peguam Negara untuk tindakan lanjut.-bnbbc.my