<strong>Krisis politik di Selangor dilihat akan menjadi lebih rumit apabila ada cakap-cakap bahawa beberapa Ahli Dewan Undangan Negeri (ADUN) dari Parti Keadilan Rakyat (PKR) akan meninggalkan parti dan setia bersama Menteri Besar.</strong>

<strong>Mereka dikatakan akan bersama-sama menyertai status Tan Sri Abdul Khalid Ibrahim sebagai ADUN bebas.</strong>

Hari ini, Abdul Khalid menarik nafas lega apabila Sultan Selangor Sultan Sharafuddin Idris Shah memberi perkenan kepada beliau untuk meneruskan tugas sebagai Menteri Besar sehingga ada perkembangan terbaru.

Khabar angin yang semakin rancak berlegar di negeri itu menyebut ada tiga ADUN daripada PKR yang sudah mula hilang kepercayaan kepada pucuk pimpinan parti khususnya Ketua Umum Datuk Seri Anwar Ibrahim.

Laporan berkenaan tiga ADUN itu dipetik di beberapa laman portal berita tempatan yang memetik sumber dalam PKR sendiri.

<strong>"Kebanyakan pimpinan PKR juga tidak berpuas hati dengan tindakan Anwar yang melantik isterinya sendiri yang juga Presiden PKR sebagai calon MB.</strong>

<strong>"Namun semua masih tidak berani untuk berbuat apa-apa kerana bimbang hilang jawatan dalam PKR. Bagaimanapun, beberapa ADUN yang berani akan mengambil langkah meninggalkan parti," kata sumber itu.</strong>

Abdul Khalid pula selepas mendapat perkenaan daripada baginda berkata mana-mana Exco Kerajaan Negeri yang tidak menyokongnya boleh mengambil keputusan untuk berhenti.

Beliau akan bertemu dengan 10 Exco Negeri Selangor esok untuk mengetahui pendirian mereka, sama ada mahu meneruskan tugas sebagai Exco atau meletekkan jawatan.

Sebelum ini, pemerhati politik melihat Abdul Khalid berdepan laluan mencabar jika tetap dengan pendiriannya untuk tidak melepaskan jawatan nombor satu di negeri itu.

Abdul Khalid, tokoh politik yang 'muncul' dalam arena politik menerusi Pilihan Raya Kecil (PRK) Ijok pada 2007, antara lain perlu menghadapi ADUN Selangor khususnya daripada PKR yang telah "menyahkan" beliau daripada kepimpinan politik Selangor.

PKR memecat Abdul Khalid daripada parti itu, Sabtu lalu. - <strong>MYNEWSHUB.MY</strong>

Oleh : <strong>IBNU K</strong>