KEMENTERIAN Perusahaan Perladangan dan Komoditi meninjau untuk mengguna pakai strategi Lembaga Getah India (IRB) dalam menghadapi kelemahan harga getah global.

Menterinya Datuk Amar Douglas Uggah Embas berkata beliau berminat terhadap skim penstabilan harga IRB yang menyediakan perlindungan kepada pekebun kecil.

"Kami amat kagum dengan semua program mereka, kerja-kerja penyelidikan dan bagaimana mereka menyokong pekebun kecil.

"Adalah menjadi tanggungjawab kerajaan untuk melihat pekebun kecil tidak menderita kerana harga turun. Untuk mendapatkan sistem ideal (dalam menghadapi kejatuhan harga) adalah sangat sukar," katanya kepada Bernama di sini sempena misi perdagangan beliau ke India.

Uggah berkata misi berkenaan, antara lain, bertujuan untuk memahami proses penstabilan harga yang dilaksanakan oleh IRB bagi tempoh 2010-2013.

Beliau juga berkata IRB kini melaksanakan satu model baharu, yang masih belum diluluskan kerajaan.

"Lawatan ini amat bermanfaat, kami menyedari bahawa mereka melaksanakan beberapa penyelidikan. Mereka juga memberitahu kami bahawa mereka mungkin menghasilkan klon getah pintar.

"Antara tugas IRB ialah memastikan klon yang sesuai ditanam di kawasan betul. Tetapi, dengan klon pintar ini, ia boleh menyesuaikan diri dengan sebarang persekitaran berbeza.

"Kami telah menjadi rakan yang baik untuk sekian lama, rakan dagang yang baik, bertukar-tukar teknologi.

"Bagi getah, cabaran dalam industri pada masa ini ialah kita perlu menghasilkan produk hiliran baharu. Mana-mana produk baru akan menghadapi cabaran baharu dari segi pemasaran dan penerimaan pengguna," kata Uggah.

Menteri itu berkata selain getah, terdapat potensi besar untuk kerjasama antara India dan Malaysia bagi perniagaan komoditi lain. - BERNAMA