Kerajaan belum boleh mengesahkan bahawa pesawat Malaysia Airlines (MAS) penerbangan MH17 ditembak jatuh selagi siasatan belum dijalankan dan bukti kukuh mengenainya diperolehi.

“Kita tak boleh main syak-syak sahaja…ia mesti bersandarkan kepada bukti kukuh (dan mendapatkan) bukti tak susah,” kata Perdana Menteri, Datuk Seri Najib Tun Razak pada sidang media di Angkasapuri, Kuala Lumpur pada Jumaat malam.

Perdana Menteri berkata demikian apabila ditanya sama ada Malaysia yakin MH17 terhempas akibat bedilan peluru berpandu.

IMG-20140718-WA0175“Kita mesti ada bukti sebelum akui pesawat ditembak jatuh dan pasukan forensik akan dapatkan bukti jika betul ditembak,” jelas Perdana Menteri.

Najib mengadakan sidang media selepas menerima panggilan daripada Presiden Vladimir Putin selepas solat Isyak dan meluangkan masa kira-kira 20 minit membincangkan mengenai nahas MH17 dengan ketua kerajaan Rusia itu.

Dalam perbualan itu, Najib turut meminta jaminan daripada Putin agar memastikan kawasan MH17 terhempas dikawal ketat dan semua bahan bukti termasuk kotak hitam tidak diusik.

Menurut Najib lagi, sementara itu Putin pula memaklumkan bahawa Presiden Ukraine, Petro Poroshenko telah bersetuju melaksanakan gencatann senjata bagi membolehkan pihak berkuasa dan pasukan penyiasat masuk ke lokasi nahas dengan selamat.

“Ukraine mesti setuju dengan gencatan senjata jika tidak pasukan kita tak dapat masuk,” kata Najib.

Pada sidang media yang sama, Najib yang turut ditanya bilakah pasukan penyiasat dijangka akan masuk ke lokasi MH17 terhempas memaklumkan perkara itu akan berlaku setelah gencatan senjata antara pihak bertelingkah benar-benar dilaksanakan.

Menurut beliau lagi, pesawat Malaysia menjadi mangsa geopolitik dalam insiden berkenaan, dan kini bukti yang sahih perlu dicari menentukan pihak yang sebenarnya bertanggungjawab.

“Putin nampak komited (ketika berbual di telefon) tetapi itu mesti diterjemahkan,” tegas Najib.