MIAMI - Jaringan babak kedua daripada Wayne Rooney, Juan Mata dan Jesse Lingard memberikan Manchester United kemenangan 3-1 ke atas pencabar Liga Perdana Inggeris (EPL), Liverpool pada aksi final Piala Juara-Juara Antarabangsa, sebentar tadi.

Begitupun, United terpaksa bangkit daripada ketinggalan apabila Liverpool terlebih dulu membuka tirai jaringan seawal minit ke-14 apabila pemain tengah England, Raheem Sterling dijatuhkan pertahanan United, Phil Jones dalam kotak penalti yang kemudiannya disempurnakan kapten, Steven Gerrard.

Skuad bimbingan Brendan Rodgers itu hampir melebarkan jurang sebelum separuh masa pertama berakhir namun rembatan Rickie Lambert tersasar.

United memperoleh jaringan pertama pada minit ke-55 apabila penyerang Mexico, Javier Hernandez bijak melorongkan hantaran cantik kepada Rooney yang dengan tenang meledak gol cantik menerusi sepakan voley ke gawang Liverpool.

Dan dua minit kemudian, gawang The Reds yang dikawal Simon Mignolet sekali lagi bocor apabila rembatan Mata sedikit terkena Mamadou Sakho yang terus menerjah jaring.

Gol pelengkap kemenangan pasukan bimbingan Louis van Gaal kemudian terhasil seminit sebelum masa permainan tamat apabila hantaran Ashley Young yang tertampan Shiji Kagawa berjaya disempurnakan Lingard.

Kemenangan ke atas Liverpool bermakna United melengkapkan kempen pra-musim di Amerika Syarikat dengan lima kemenangan berturut-turut di bawah pengendali baru, van Gaal.

Sebelum itu, United turut menewaskan Real Madrid, AC Roma dan Inter Milan.

Kempen EPL bermula minggu depan. - Reuters