KUALA LUMPUR - Malaysia Airlines (MAS) menawarkan diskaun tambang sehingga 50 peratus ke beberapa destinasi terpilih bermula 23 Jun hingga 7 Julai ini.

MAS dalam satu kenyataan media memberitahu, antara destinasi itu adalah London, Sydney, Melbourne, Bangkok, Hong Kong, Taipei dan Bali.

Tawaran itu turut melibatkan penerbangan domestik iaitu Kota Kinabalu, Kuching, Penang, Johor Bahru, Alor Setar, Kuantan dan Sandakan.

“Promosi harga tambang ke Pulau Pinang, Johor Bahru dan Alor Setar serendah RM150 manakala penerbangan pulang bagi Bangkok dan Jakarta serendah RM369, Hong Kong (RM759) dan London RM2,799,” kata kenyataan itu hari ini.

Naib Presiden Kanan Serantau Malaysia, Datuk Muzammil Mohamad berkata, promosi itu juga secara tidak langsung memberi manfaat kepada orang ramai bersempena sambutan Ramadan dan Syawal tahun ini.

Menurutnya, promosi itu adalah bagi penerbangan dari 25 Jun hingga 31 Mac 2015.

“Kami gembira untuk menawarkan ini kepada pelanggan yang tiada kos tersembunyi,” katanya.

Tempahan tiket dan maklumat lanjut boleh diperoleh dengan melayari laman web www.malaysiaairlines.com atau menghubungi pusat talian 1-300-88-3000. - mynewshub.my