<p style="text-align: justify;">KOTA KINABALU - Pihak polis percaya kanak-kanak yang diculik di sebuah stesen minyak di Kampung Air pada 9 Mei lalu masih berada di negeri ini.</p>
<p style="text-align: justify;">Pesuruhjaya Polis Sabah, Datuk Hamza Taib berkata pihaknya yakin kanak-kanak lelaki berusia 3 tahun itu selamat.</p>
<p style="text-align: justify;">"Hanya kita tidak dapat kesan di mana dia sekarang dan sebab itulah kita perlu maklumat daripada masyarakat untuk membantu," katanya pada sidang akhbar selepas merasmikan program derma darah sempena majlis peringatan Hari Polis ke-207 di Kompleks Karamunsing di sini hari ini.</p>
<p style="text-align: justify;">Beliau berkata bapa kanak-kanak itu yang berumur 31 ditahan kerana polis mendapati laporan serta keterangannya bercanggah dan dia dipercayai mempunyai motif tertentu.</p>
<p style="text-align: justify;">Bapa mangsa juga akan disiasat di bawah Akta Kanak-Kanak kerana kecuaian sehingga menyebabkan kehilangan kanak-kanak itu.

Kanak-kanak tersebut Low Ming You yang berpakaian baju T berwarna putih dan berseluar pendek difahamkan sedang lena dalam kenderaan bapanya apabila kenderaan itu dilarikan.</p>
Ia kemudiannya ditemui di Menara Jam, Bukit Bendera kira-kira pukul 9.30 pagi, empat jam selepas kejadian tanpa kanak-kanak itu.

Bapa kanak-kanak yang ditahan sebelum ini dibebaskan semalam dengan jaminan polis.

Dalam perkembangan lain, Hamza berkata pihaknya masih bekerjasama dengan pihak berkuasa Filipina bagi menyelamat dan membebaskan kesemua mangsa culik di Pulau Baik, Lahad Datu dan Singgahmata Adventure Reef and Resort, Semporna.

"Kesemua mangsa culik di Pulau Baik dan Singgahmata Adventure Reef and Resort berada dalam keadaan selamat. Kita telah mengenal pasti beberapa individu yang dipercayai boleh membantu tetapi semasa Ops Cantas dijalankan mereka tidak berada di kawasan operasi," katanya. - BERNAMA