<strong>(Petikan: Rakyatnews.my) </strong>

KUALA LUMPUR 26 Mei - Ketua Pemuda UMNO Negeri Wilayah Persekutuan, Mohd. Razlan Muhammad Rafii hari ini dilaporkan telah ditahan pihak polis di Ibu Pejabat Daerah (IPD) Wangsa Maju berikutan insiden kekecohan ketika menyerahkan memorandum di hadapan ibu pejabat DAP di Jalan Pudu di sini pada 22 Mei lalu.

Beliau dilaporkan ditahan bagi memberi keterangan berhubung kekecohan yang berlaku pada kejadian tersebut.

Kekecohan itu berlaku akibat kemarahan Pemuda UMNO terhadap kecaman tindakan Ahli Dewan Undangan Negeri (ADUN) Sri Delima, RSN Rayer yang menggelar 'UMNO Celaka' dalam sidang DUN Pulau Pinang baru-baru ini.

Dalam kejadian tersebut, lebih 200 ahli Pemuda UMNO Wilayah Persekutuan berhimpun di hadapan ibu pejabat DAP, di Jalan Pudu di sini kecoh apabila Razlan dikatakan cuba memasuki perkarangan bangunan yang dikawal ketat oleh Unit Simpanan Persekutuan (FRU) untuk menyerahkan memorandum bantahan berkenaan penghinaan tersebut.

Situasi dilihat semakin tegang apabila Razlan menempelak sikap rasis Rayer ketika Ahli Parlimen DAP Serdang, Ong Kian Meng hadir menerima memorandum bantahan tersebut.
 