GEORGETOWN - Bilangan kes denggi di Pulau Pinang mencatatkan peningkatan sehingga 175 peratus dengan 1,017 kes direkodkan sejak Januari hingga 12 Julai lepas berbanding 370 kes bagi tempoh sama tahun lepas.

Pengerusi Jawatankuasa Kesihatan Negeri, Dr Afif Bahardin berkata kadar kematian akibat komplikasi deman denggi juga menunjukkan peningkatan sekali ganda dengan empat kematian dalam tempoh tersebut berbanding dua kematian dalam tempoh sama tahun lepas.

Beliau berkata ketika ini terdapat lapan lokaliti wabak terkawal dilaporkan iaitu di daerah Timur Laut, Jalan Macalister, Taman Sri Damai, Jalan Besi dan Jalan Perak di George Town.

Di Seberang Perai Utara, lokaliti tersebut ialah di Taman Sri Serdang dan Kampung  Benggali dan Sungai Bakap dan Taman Bistari di daerah Seberang Perai Selatan.

"Terdapat dua wabak tidak terkawal iaitu di lokaliti Flat Telok Indah D2 dan Flat Telok Indah D1 di daerah Seberang Perai Tengah," katanya dalam kenyataan di sini hari ini. - BERNAMA