KOTA KINABALU - Kira-kira 34,000 daripada 124,000 anggota Polis Diraja Malaysia (PDRM) yang belum menjadi anggota Koperasi PDRM disaran berbuat demikian.

Pengarah Jabatan Pengurusan PDRM Datuk Mohamad Fuzi Harun berkata perkara itu sebenarnya perlu sebagai satu bentuk perlindungan kepada mereka dan juga keluarga jika ditimpa bencana.

"Kita amat bimbang dengan perkembangan ini. Mereka sebenarnya digalak menjadi anggota koperasi PDRM sebaik menyertai pasukan," katanya kepad pemberita selepas penyampaian sumbangan dan sijil 'posthumous' kepada balu anggota PDRM, di sini hari ini.

Beliau juga berkata secara purata 32 anggota PDRM meninggal dunia setiap bulan ketika bertugas.

Pada bulan ini sahaja setakat Khamis lepas, 19 anggota PDRM meninggal dunia ketika bertugas, katanya.

Dalam majlis hari ini, balu Allahyarham Koperal Ab Rajah Jamuan, Salamah Amat menerima pampasan insurans sebanyak RM30,000 serta sumbangan Tabung Kebajikan Umno pusat berjumlah RM20,000.

Beliau turut menerima sumbangan RM5,000 daripada Rinari serta masing-masing RM1,000 daripada tabung kebajikan dan khairat kematian PDRM.

Ab Rajah terkorban dalam kejadian serang hendap oleh sekumpulan lelaki bersenjata berat di Pulau Mabul pada 12 Julai lepas.

Sementara itu Lini Marlina, balu Konstabel Jucille Juin yang terkorban di Johor pada 27 Okt tahun lepas menerima sijil posthomous suaminya yang dinaikkan pangkat kepada koperal. - BERNAMA