JAKARTA - Para pengundi akan memilih Presiden baharu Indonesia pada pilihan raya yang akan berlangsung esok dengan melibatkan dua calon yang mempunyai visi berbeza dalam menentukan masa depan negara.

Lebih 190 juta rakyat layak untuk mengundi dalam negara demokrasi ketiga terbesar dunia itu selepas India dan Amerika Syarikat.

Bekas jeneral tentera, Prabowo Subianto yang merupakan menantu kepada bekas diktator Suharto dilihat sebagai calon yang mewakili golongan elit dan tentera.

Bagaimanapun, Gabenor Jakarta, Joko Widodo yang berusia sembilan tahun lebih muda daripada Prabowo dan merupakan calon Parti Demokrasi Indonesia-Perjuangan (PDI-P) dianggap sebagai tokoh yang boleh membawa pembaharuan kepada sistem demokrasi Indonesia.

Satu tinjauan pendapat mendapati saingan antara Joko, 53, dan Prabowo, 62, amat rapat tetapi pada awal tahun ini keputusan itu menjadi sebaliknya.

Tinjauan pendapat itu mendapati, Joko yang lebih mesra dengan panggilan Jokowi mengatasi Prabowo dengan kelebihan 30 peratus sebelum pilihan raya Parlimen pada April lalu.

Namun, sokongan ke atas Jokowi itu menurun di bawah lima peratus manakala Prabowo pula menunjukkan peningkatan sokongan.

"Rakyat Indonesia berhadapan dengan pilihan yang sukar untuk memastikan keutuhan sistem demokrasi serta keupayaan untuk terus bertahan dengan sistem yang ada," kata pengkaji politik Indonesia di Universiti Nasional Australia, Edward Aspinall.

"Dua orang calon... yang mempunyai dua aspek dan latar belakang berbeza dan mereka menjanjikan hala tuju negara yang sangat berbeza," katanya. - dpa