KUALA LUMPUR - Kementerian Pertanian dan Industri Asas Tani yakin mencapai sasaran mewujudkan 1,000 pasar tani di seluruh negara menjelang tahun 2020, persidangan Dewan Negara diberitahu hari ini.

Timbalan Menterinya Datuk Tajuddin Abdul Rahman berkata setakat ini terdapat 538 pasar tani beroperasi di seluruh negara dan sasaran itu tidak jauh untuk dicapai.

"Kementerian juga baru sahaja mendapat peruntukan tambahan sebanyak RM34 juta untuk mewujudkan 17 buah pasar tani lagi di seluruh negara dan saya yakin sasaran itu dapat dicapai menjelang tahun 2020," katanya.

Beliau berkata demikian ketika menjawab soalan Senator Datin Rahimah Mahamad mengenai sasaran kementerian dalam mewujudkan 1,000 pasar tani pada tahun ini di persidangan Dewan Negara, hari ini.

Mengenai peranan pasar tani dengan Pusat Transformasi Luar Bandar (RTC) dan Pusat Transformasi Bandar (UTC), Tajuddin berkata peranan pasar tani tidak bercanggah dengan kedua-dua pusat itu malah saling melengkapi dalam usaha pemasaran produk pertanian dengan lebih meluas.

"Dalam konteks ini produk pertanian yang dikumpulkan di RTC boleh diedarkan ke UTC manakala sebahagian produk dari UTC boleh diedarkan untuk pasaran RTC juga," katanya.

Tajuddin berkata hasil pertanian dari Thailand yang dijual di RTC Kelantan hanya berlaku ketika luar musim dan sewaktu keluaran barangan tempatan berkurangan.

"Penjual dan peniaga terpaksa mengisi ruang perniagaan dengan bahan-bahan import seperti dari Thailand. Bagaimanapun, perkara ini tidak berlaku pada kebiasaanya kerana terdapat banyak pengeluaran sayur-sayuran, buah-buahan dan sebagainya," katanya.

Dalam perkembangan lain, kementeriannya juga sedang memantau projek pasar tani wanita yang setakat ini hanya diperkenalkan di kawasan Parlimen Parit Sulong dan jika ia mendapat sambutan mengalakkan, pasar tani seumpama itu akan diperluaskan ke seluruh negara.

Pasar tani wanita itu diilhamkan anggota Parlimen Parit Sulong, Datuk Noraini Ahmad dan beroperasi setiap Jumaat mulai 7.30 pagi hingga 12 tengah hari. - BERNAMA