KUALA LUMPUR – Kerajaan perlu menjalankan kajian lebih terperinci sebelum melaksanakan Caj Permit Kenderaan Asing (VEP) terhadap kenderaan asing yang masuk ke Johor.

Ahli Parlimen Pulai, Datuk Nur Jazlan Mohamed berkata, ramai rakyat negeri itu menggunakan kenderaan dengan nombor pendaftaran Singapura untuk berulang alik dari Johor ke Singapura.

Justeru, katanya, kajian impak ekonomi dan sosial perlu dijalankan kepada rakyat Johor yang bekerja di Singapura serta menggunakan kenderaan negara berkenaan tetapi tinggal di Johor.

“Saya selaku Ahli Parlimen mendapat pelbagai pertanyaan berikutan langkah kerajaan berkenaan kerana bagi mereka yang bekerja di Singapura dan menggunakan kenderaan negara itu sudah pasti terjejas dengan pelaksanaan VEP.

“Ia sekali gus akan meningkatkan perbelanjaan mereka dan sebagai kerajaan berhemah, perkara ini perlu diberikan keutamaan kerana golongan ini adalah pengundi di Malaysia,” katanya melalui satu kenyataan media hari ini.

Beliau berkata demikian sebagai mengulas keputusan kerajaan Persekutuan yang bersetuju dengan cadangan kerajaan negeri untuk mengenakan VEP kepada kenderaan asing dari Singapura memasuki negeri berkenaan.

Nur Jazlan berkata, pelbagai langkah perlu dilaksanakan bagi memastikan bahawa kenderaan asing yang digunakan untuk memasuki negara ini digunakan rakyat asing bukan rakyat tempatan.

“Antara kaedah yang boleh difikirkan termasuk mengenakan VEP ketika pemeriksaaan Imigresen apabila pemandu berkenaan memberikan pasport mereka. Kita akan mengetahui bahawa mereka yang memandu itu rakyat asing atau tempatan,” katanya.

Pada masa sama, Nur Jazlan berharap tidak mahu timbul persepsi langkah Malaysia mengenakan VEP sebagai satu langkah balas oleh kerajaan terhadap Singapura yang bertindak menaikkan kadar VEP baru-baru ini.

Katanya, jika persepsi itu timbul, ia sudah pasti menjejaskan hubungan diplomatik kedua-dua negara sedangkan Johor terutama sekali Iskandar Malaysia amat bergantung kepada pelaburan daripada negara berkenaan.

Selain itu, kata beliau, hasil yang dikutip daripada VEP perlu dipastikan memberi manfaat kepada pengguna jalan raya kerana ia seharusnya digunakan bag penyelenggaraan jalan raya.

“Kita tidak mahu timbul tohmahan daripada negara jiran bahawa apa yang mereka bayar melalui VEP tidak mendapat pulangannya daripada segi penyelenggaraan jalan raya. Sedangkan di Singapura jalan raya begitu baik diselenggara dan berpatutan dengan VEP yang dikenakan,” katanya.

Beliau turut mencadangkan supaya VEP turut diperkenalkan di semua negara yang mempunyai pintu masuk darat ke Malaysia bagi mengelakkan berlaku sikap berat sebelah atau ‘double standard’ terhadap kenderaan asing daripada Singapura.

“Seeloknya VEP diperluaskan ke semua negeri yang mempunyai pintu masuk darat seperti Kedah, Perlis, Terengganu serta Sarawak, barulah tidak timbul soal ‘double standard’ yang boleh mejejaskan imej kerajaan pada masa akan datang,” katanya. - mynewshub.my