KUALA LUMPUR – Syarikat Bekalan Air Selangor Sdn. Bhd. (Syabas) memberitahu beberapa kawasan di ibu negara mengalami gangguan bekalan air akibat kejadian paip pecah yang berpunca daripada kerja-kerja mengorek terowong oleh kontraktor Dewan Bandaraya Kuala Lumpur (DBKL).

Pengurus Besar Jabatan Komunikasi Korporat dan Hal Ehwal Awam Syabas, Priscilla Alfred berkata, kawasan yang terjejas adalah Jalan San Peng, Jalan Bukit Bintang, Jalan Pudu, Jalan Alor, Jalan Loke Yew, Jalan Mesui, Jalan Hang Tuah, Jalan Imbi dan Jalan Davis.

"Syabas ingin memaklumkan bahawa gangguan bekalan air tidak berjadual telah berlaku di beberapa kawasan di Wilayah Kuala Lumpur hari ini berikutan paip jenis mild steel bersaiz 600mm di persimpangan Jalan Imbi-Jalan Pudu pecah sekitar pukul satu 1 petang tadi.

"Siasatan awal Syabas mendapati kejadian paip pecah ini disebabkan oleh kerja-kerja pengorekan terowong oleh kontraktor yang dilantik oleh DBKL," katanya melalui satu kenyataan media hari ini.

Priscilla berkata, DBKL bagaimanapun telah melantik kontraktor paip mereka bagi melaksanakan kerja pembaikan paip pecah ini yang dijangka siap sepenuhnya lewat tengah malam ini.

Menurutnya, kerja-kerja pembaikan itu kerja sementara dengan tujuan membekalkan air semula kepada kawasan terlibat.

Media hari ini melaporkan sebuah terowong bawah tanah yang sedang dalam pembinaan di persimpangan lampu isyarat Jalan Imbi berhampiran Jalan Pudu di sini, runtuh pukul 10.38 pagi tadi menyebabkan laluan di situ jerlus sepanjang hampir 19 meter.

Rapid Rail Sdn. Bhd., dalam satu kenyataan media hari ini menyebut terowong itu sebahagian daripada projek laluan bawah tanah Pudu oleh DBKL. - mynewshub.my