<p style="color: #222222;">KUALA LUMPUR - Setiausaha Agung DAP, Lim Guan Eng memberi alasan faktor tidak cukup masa untuk berkempen antara punca calon parti, Dyana Sofya Mohd. Daud tewas dalam Pilihan Raya Kecil (PRK) Teluk Intan semalam.</p>
<p style="color: #222222;">Beliau turut memberi alasan faktor Dyana Sofya seorang wanita, muda dan calon parlimen Melayu yang pertama daripada DAP mungkin menyebabkan dia tidak diterima sepenuhnya oleh tiga kaum utama di Parlimen tersebut.</p>
<p style="color: #222222;">"Mungkin Dyana tidak mempunyai kucup masa dalam 2 minggu ini kerana beliau adalah muka baharu kepada pengundi.</p>
<p style="color: #222222;">"Analisis awal juga menunjukkan terdapat penurunan dalam sokongan pengundi Cina dari 85 kepada 70 peratus, kaum India jatuh dari 61 kepada 50 peratus tetapi sedikit peningkatan sokongan Melayu dari 25 kepada 28 peratus. Laporan penuh analisis bedah siasat akan diumumkan kemudian," katanya melalui satu kenyataan media hari ini.</p>
<p style="color: #222222;">Sehubungan itu, Guan Eng mendakwa berasa terkejut dengan laporan palsu menyebut beliau menyalahkan pencalonan Dyana Sofya sebagai punca kehilangan DAP kerusi Parlimen Teluk Intan dalam PRK kali ini.</p>
<p style="color: #222222;">Beliau mendakwa tiada pemimpin DAP menyalahkan Dyana Sofya atas kekalahan itu dan menerima keputusan yang di buat rakyat Teluk Intan.</p>
<p style="color: #222222;">"DAP akan terus menyokong Dyana Sofya untuk Malaysia baru. DAP menggesa semua rakyat Malaysia, anak muda dan wanita menyertai Dyana Sofya dalam DAP," katanya.</p>