KUALA LUMPUR - Tune Hotels hari ini mengumumkan penubuhan perkongsian untuk menembusi rantau Afrika Timur dengan hotel pertamanya di Nairobi, Kenya, dijadualkan untuk pembukaan pada Jun 2015.

Dalam kenyataan hari ini, Tune Hotels berkata ia bekerjasama dengan Imba Investments Ltd dan konsortium itu mempunyai pelan strategik bagi 15 buah lagi Tune Hotels di rantau itu.

Tune Hotel Westlands dengan 280 buah bilik itu terletak di Rhapta Road di pinggir bandar Westlands, katanya.

"Kami ingin menyediakan pilihan penginapan yang menarik kepada pelancong tempatan serta pelancong dan pengunjung ke Kenya dan Nairobi yang mempunyai kualiti antarabangsa, bersih, selamat dan yang paling penting, harganya berpatutan," kata Ketua Pegawai Eksekutif Kumpulan Tune Hotels Mark Lankaster.

Daripada hanya sebuah hotel di Kuala Lumpur yang dibuka pada 2007, Tune Hotels berkembang kepada jumlah rangkaiannya ketika ini sebanyak 45 buah Tune Hotels di seluruh Malaysia, Indonesia, Scotland dan Jepun. - BERNAMA