IPOH - Sultan Perak Sultan Nazrin Shah hari ini menzahirkan ucapan terima kasih kepada semua pihak yang terlibat secara langsung dan tidak langsung mengendalikan urusan pemakaman Almarhum Sultan Azlan Shah.

Dalam titah sulung baginda sebagai Sultan Perak ke-35, Sultan Nazrin dalam nada sedih turut melahirkan rasa terharu menyaksikan begitu ramai rakyat jelata dari pelbagai lapisan, pegangan agama dan kaum yang menziarahi jenazah Almarhum.

"Dalam kalangan mereka ada yang uzur, warga emas, bertongkat, dipapah, berkerusi roda, berpakaian lusuh, berjalan kaki, mendaki bukit serta memanjat tangga istana, tetapi berhati cekal untuk menziarahi dan mendoakan sejahteraan jenazah Almarhum.

"Beta percaya, kebanyakan mereka, tidak pernah menemui Almarhum secara peribadi semasa hayat Almarhum, tetapi secara khusus, mereka telah mempamerkan semangat kasih setia rakyat kepada...raja pemerintah yang telah mangkat.

"Secara simboliknya, mereka mempamerkan sifat kesetiaan, mendukung kelangsungan institusi pemerintahan berteraskan raja," titah baginda pada Persidangan Majlis Agama Islam dan Adat Melayu Perak ke-187 di sini, hari ini.

"Pada ambang beta dimasyhurkan sebagai seorang Sultan, Yang Dipertuan dan Raja Pemerintah Negeri Perak Darul Ridzuan, pintu hati beta dibukakan oleh Allah Subhanahu Wataala kepada pendidikan yang amat berharga, untuk beta mengenali hati budi rakyat jelata secara dekat.

"Kehadiran mereka di Balai Rong Seri, telah menginsafkan beta akan nilai kasih serta erti kesetiaan rakyat jelata kepada raja mereka," titah baginda.

Sultan Nazrin bertitah kehadiran mereka meningkatkan kesedaran baginda bahawa tanggungjawab utama seorang raja pemerintah adalah untuk memastikan pemerintahan dilaksanakan secara adil, mengambil berat akan hal ehwal rakyat, mempamerkan rasa kasih terhadap rakyat serta membela nasib rakyat.

Baginda bertitah raja pemerintah wajib memberikan setinggi-tinggi perhatian terhadap kehidupan rakyat biasa yang menjadi kumpulan majoriti penduduk dalam sesebuah negara.

Sultan Nazrin diisytiharkan sebagai Sultan Perak dalam istiadat pengisytiharan pelantikan di Istana Iskandariah, Kuala Kangsar pada 29 Mei
lepas.

Sultan Nazrin, 58, kini dikenali sebagai Sultan Nazrin Muizzuddin Shah. Baginda yang merupakan putera sulung Sultan Azlan Shah, menggantikan ayahanda baginda yang mangkat pada 28 Mei lepas. - BERNAMA