<p style="text-align: justify;">KUALA LUMPUR - Seramai 897 pelajar baharu dijangka mendaftar di Politeknik Tuanku Syed Sirajuddin (PTSS) bagi kemasukan Sesi Jun 2014.</p>
<p style="text-align: justify;">Pegawai Perhubungan Awamnya, Shahril Annuar Ahmad berkata, pendaftaran pelajar baharu tersebut dijadualkan bermula 16 Jun ini.</p>
<p style="text-align: justify;">"Pendaftaran bermula pukul 8 hingga 10.30 pagi. Pengambilan kali ini menawarkan 17 program diploma dan sijil daripada enam jabatan.</p>
<p style="text-align: justify;">"Jabatan itu merangkumi Kejuruteraan Mekanikal, Kejuruteraan Elektrik, Perdagangan , Teknologi Maklumat dan Komunikasi, Pelancongan dan Hospitaliti serta Reka Bentuk dan Komunikasi Visual," katanya dalam satu kenyataan media hari ini.</p>
<p style="text-align: justify;">Shahril berkata, PTSS menggunakan pendekatan yang mudah untuk pelajar membuat pendaftaran kali ini.</p>
<p style="text-align: justify;">Jelasnya, proses pendaftaran akan bermula di bangunan pejabat dan seterusnya ke bilik pelajar.</p>
<p style="text-align: justify;">Menurutnya, pendekatan itu dapat mengelakkan kesesakkan ketika pendaftaran pelajar dilaksanakan.</p>
<p style="text-align: justify;">"Pelajar dan ibu bapa yang mempunyai kemusykilan berkaitan dengan Pendaftaran Pelajar Sesi Jun 2014 boleh menghubungi talian 04-9886206/6207/6209," katanya. - mynewshub.my</p>