KUALA LUMPUR - Malaysia tidak pernah terlibat dalam konflik yang berlaku antara Rusia dan Ukraine tetapi pesawat negara ini yang menjadi mangsa, kata Ketua Pemuda Gerakan, Tan Keng Liang.

Justeru, beliau berharap sebarang konflik yang timbul antara kedua-dua negara itu tidak akan menjejaskan siasatan antarabangsa ke atas tragedi pesawat Malaysia Airlines (MAS) MH17 yang dipercayai ditembak dengan peluru berpandu di ruang udara Ukraine  pada 17 Julai lalu.

“Kami kesal kerana negara berkecuali seperti Malaysia yang menjadi mangsa dalam konflik itu.

“Pasukan penyiasat bebas perlu dibenarkan memasuki kawasan nahas tanpa sebarang penangguhan atau ancaman lagi,” tegasnya melalui satu kenyataan media hari ini.

Keng Liang turut mendesak kerajaan Rusia menggunakan pengaruhnya ke atas puak penentang Ukraine supaya tidak menganggu siasatan yang dilakukan berhubung tragedi itu.

Menurutnya, kerajaan Rusia perlu memberi bantuan supaya keadilan dapat ditegakkan dan mereka yang bersalah dibawa ke muka pengadilan.

Tambahnya, semua bukti yang terdapat di lokasi nahas tidak sepatutnya diusik mana-mana pihak bagi memastikan keadilan kepada para mangsa dapat ditegakkan.

“Kami berharap apa sahaja konflik di negara itu tidak menjejaskan siasatan nahas itu,” katanya lagi.