Anggota keluarga mangsa nahas pesawat Malaysia Airlines (MAS) Penerbangan MH17 berharap mayat saudara mereka yang terlibat dalam tragedi itu dapat dibawa pulang ke tanah air sebelum sambutan Aidilfitri.

Bapa saudara kepada Nur Shazana Mohamed Salleh, 31, Ahmad Reza Abdullah berkata mereka sekeluarga juga mahu jenazah pramugari itu dikebumikan di kampung halaman mereka di Pulau Pinang.

Beliau berkata sebagai seorang daripada anggota keluarga mangsa, beliau berterima kasih kepada kerajaan atas kesungguhan menunaikan permintaan anggota keluarga yang ingin mayat warganegara Malaysia dikebumikan di negara sendiri.

"Kami berharap urusan seterusnya akan berjalan lancar dan semoga mayat Nur Shazana akan dapat dibawa pulang ke tanah air sebelum sambutan Aidilfitri ini," katanya ketika dihubungi Bernama, Selasa.

Ibu kepada Nur Shazana, Sharom Ibrahim pula masih risau dengan keadaan jenazah yang masih berada di luar negara itu.

Sharom, 57 berkata mereka sekeluarga masih gusar dan susah hati memandangkan jumlah mayat yang dijumpai ketika ini masih tidak mencukupi jumlah sebenar keseluruhan penumpang pesawat.

"Saya tidak pasti sama ada mereka telah menemui mayat Shazana atau tidak sebab jumlah yang ditemui hanya 282 mayat sahaja berbanding 298 penumpang. Selagi tidak jumpa kesemua mayat memang saya risau, susah hati," katanya.

Sharom berkata wakil MAS hari ini telah mengambil sampel DNA dan telah dihantar untuk urusan selanjutnya.

"Sampel darah telah diambil daripada saya, bapa Shazana dan adiknya. Kami difahamkan oleh pihak berkenaan bahawa keputusan ujian darah itu akan diketahui dalam masa terdekat," katanya.

Sehubungan itu, Sharom meletakkan sepenuh kepercayaan kepada kerajaan Malaysia dan berharap mayat anaknya dapat dibawa pulang tanpa sebarang masalah.

Ibu kepada penyelia dalam penerbangan Mohamad Ghafar Abu Bakar, 54, Maimon Sarpan juga menaruh harapan agar urusan membawa pulang mayat anaknya berjalan lancar.

Sebagai seorang ibu, Maimon, 74, berharap agar dapat melihat pusara anak sulungnya itu dikebumikan di negara ini.

"Biarlah jenazahnya dikebumikan di sini kerana apa yang paling penting buat saya adalah dapat melihat pusaranya," katanya.

Awal hari ini, Perdana menteri Datuk Seri Najib Tun Razak dalam sidang akhbar di Seri Perdana, Putrajaya berkata beliau telah bercakap dengan Alexander Borodai, yang menguasai wilayah lokasi nahas pesawat itu dan telah mencapai persetujuan penting beberapa perkara dengan pemimpin yang menguasai lokasi nahas pesawat itu.

Di antara persetujuan itu, 282 mayat yang ketika ini berada di Torez akan dipindahkan dengan kereta api ke Kharkiv sebelum diterbangkan ke Amsterdam dengan pesawat C-130 Hercules milik Belanda. Setelah selesai semua kerja forensik, mayat warganegara Malaysia akan dibawa pulang ke Malaysia.

Nur Shazana dan Mohamad Ghafar adalah antara 15 anak kapal yang bertugas dalam pesawat penerbangan MH17 dari Amsterdam menuju ke Lapangan Terbang Antarabangsa Kuala Lumpur (KLIA) yang terhempas di timur Ukraine pada Khamis lepas.

-- BERNAMA