KUALA LANGAT - Korban bot karam di perairan Kuala Sungai Air Hitam di sini meningkat kepada 10 orang dengan penemuan satu lagi mayat penumpang bot itu dekat pantai Kelanang di sini, pagi ini.

Ketua Zon Selatan Jabatan Bomba dan Penyelamat Selangor, Azmi Saadon berkata mayat lelaki dewasa itu dijumpai terapung pada 9.15 pagi dan dibawa ke Hospital Tengku Ampuan Rahimah di Klang.

Pasukan penyelamat masih meneruskan operasinya hari ini bagi mencari 26 lagi penumpang bot itu yang masih hilang.

Setakat ini, 61 penumpang bot berkenaan ditemui selamat.

Kelmarin, bot yang membawa 97 penumpang warga Indonesia itu dilaporkan berlepas dari Jeti Sungai Judah, Pulau Carey menuju ke Tanjung Balai, Indonesia pada 11 malam sebelum karam, kira-kira sejam kemudian. - <strong>BERNAMA</strong>