PUTRAJAYA - Kementerian Pembangunan Wanita, Keluarga dan Masyarakat bersedia memberikan khidmat kaunseling kepada anggota keluarga mangsa dari semua negara yang terlibat dalam tragedi pesawat Malaysia Airlines MH17 terhempas di Ukraine jika terdapat permintaan.

Menterinya Datuk Seri Rohani Abdul Karim berkata, kementerian telah berhubung dengan pejabat kedutaan dan Wisma Putra di negara-negara yang terbabit bagi memaklumkan perkara itu.

"Namun ini semua terpulang kepada keluarga mangsa kerana kita tidak boleh beri khidmat ini secara automatik dan kalau mereka tidak memerlukannya," katanya kepada pemberita selepas merasmikan program Suara Anda Tanggungjawab Utama (SATU) di sini hari ini.

MH17 yang dalam perjalanan dari Amsterdam ke Kuala Lumpur membawa 283 penumpang terdiri warga 10 buah negara dan 15 anak kapal, terhempas di kawasan timur Ukraine pada Khamis lepas.

Warganegara yang menaiki pesawat tersebut ialah Belanda, Malaysia, Australia, Indonesia, United Kingdom, Belgium, Jerman, New Zealand, Kanada dan Filipina.

Pihak berkuasa Ukraine percaya pesawat itu ditembak jatuh.

Pesawat itu dilaporkan berlepas pada 12.15 tengah hari (waktu Belanda) Khamis dan dijadual tiba di Lapangan Terbang Antarabangsa Kuala Lumpur (KLIA) pukul 6.10 pagi (waktu Malaysia) Jumaat. - BERNAMA