<p style="text-align: left;">PETALING JAYA - Komposer DJ Fuzz mengakui berani mengambil risiko membawa empat penyanyi baharu iaitu Waris, Mark Adam, Juzzthin dan Karmal sebagai artis naungannya di bawah label Mixology Music.</p>
<p style="text-align: left;">Fuzz atau nama sebenarnya Farzwa De Attaher Emir Farit Emir berkata, dia yakin setiap empat artis naungannya itu mempunyai aura yang tersendiri dalam menarik perhatian peminat-peminat muzik tempatan.</p>
<p style="text-align: left;">"Seperti Waris dan Mark Adam, orang dah kenal menerusi lagu-lagu popular mereka.</p>
<p style="text-align: left;">"Manakala Juzzthin dan Karmal pula masih baru. Ketika mereka mengadakan persembahan di gig, saya nampak kedua-dua mereka berjaya menarik perhatian penonton tanpa perlu memiliki wajah yang kacak.</p>
<p style="text-align: left;">"Cukup mempunyai aura dan persanoliti yang menarik," katanya.</p>
<p style="text-align: left;">Fuzz ditemui pada majlis pelancaran album kompilasi artis-artis naungannya This Is Mixology Music di pejabat Warner Music Malaysia di sini pada Isnin.</p>
<p style="text-align: left;">Hadir sama Pengarah Urusan Warner Music Malaysia, Darren Choy.</p>
<p style="text-align: left;">Menerusi album tersebut, sebanyak 16 buah lagu dimuatkan seperti Rembau Most Wanted, Pencuri, Botingkek, Can't See Me dan Sunset Boulevard.</p>
<p style="text-align: left;">Sementara itu Fuzz berkata, dia gembira dengan perkembangan muzik hip hop kembali menjadi trend di dalam industri muzik tempatan.</p>
<p style="text-align: left;">"Keadaan itu membuat penggiat muzik hiphop kini mula bergiat aktif menghasilkan pelbagai lagu baharu.</p>
<p style="text-align: left;">"Menarik lagi zaman ini muzik hip hop bukan menjadi satu genre semata-mata tetapi ia turut digabungkan dengan muzik genre lain seperti pop, balada dan rock dalam menghasilkan sesebuah lagu," ujarnya. - <strong>mStar Online</strong></p>