<strong>Sidang media pertama Menteri Pengangkutan baru Datuk Seri Liow Tiong Lai hari ini berkenaan nahas pesawat Malaysia Airlines (MAS) MH17 disifatkan sebagai berjaya khususnya dalam menangani soalan media asing yang bersifat provokasi.</strong>

Liow yang memulakan sidang media itu kira-kira pukul 4 petang tadi, diasak oleh <strong><a title="KPN Bidas Media Asing Ganggu Siasatan MH370" href="http://mynewshub.my/main/2014/06/23/ketua-polis-negara-bidas-media-asing-ganggu-siasatan-mh370/" target="_blank">media antarabangsa</a></strong> pada sesi soal jawab dalam nada mereka menyalahkan MAS kerana menggunakan laluan merentasi kawasan konflik di ruang udara Ukraine.

Dalam nada tegas, Liow berkata bukan pesawat MAS sahaja yang menggunakan laluan itu tetapi ia turut digunakan banyak syarikat penerbangan lain.

Sebelum soalan dikemukakan, dalam kenyataan media yang dibacakan Liow, beliau berkata laluan penerbangan yang digunakan oleh pesawat MH17 merupakan laluan yang diiktiraf oleh Pertubuhan Penerbangan Awam Antarabansa (ICAO) dan juga negara-negara yang mana laluannya melalui kawsan itu.

<strong>"Laluan itu juga menurut Persatuan Pengangkutan Udara Antarabangsa (IATA) merupakan laluan yang dibenarkan tanpa sebarang larangan," kata Liow dalam sidang media berkenaan di Hotel Sama-Sama di Lapangan Terbang Antarabangsa Kuala Lumpur (KLIA), Sepang.</strong>

<strong>Beliau berkata sebanyak 15 daripada 16 syarikat penerbangan dalam Pertubuhan Syarikat Penerbangan Asia Pasifik turut menggunakan laluan sama iaitu merentasi ruang udara <a title="KJ: Jangan Biar Ukraine, Rusia Sentuh Kotak Hitam MH17" href="http://mynewshub.my/main/2014/07/18/kj-jangan-biar-ukraine-rusia-sentuk-kotak-hitam-mh17/" target="_blank">Ukraine</a>.</strong>

<strong>"Beberapa jam sebelum nahas MH17 berlaku, beberapa buah pesawat komersial turut menggunakan laluan yang sama," katanya.</strong>

Biarpun Liow sudah pun memberikan kenyataan sebegitu, beberapa orang wartawan asing tetap bertanyakan soalan berkaitan laluan itu sehingga menyebabkan Liow dengan tenang berulang kali menggunakan jawapan yang sama.

Bagi beliau, yang baru sahaja menjawat portfolio Kementerian Pengangkutan belum pun sampai sebulan, ia pastinya satu cabaran getir bagi Liow bagi menguruskan media dan insiden <strong><a title=" Senarai Nama 15 Orang Krew Penerbangan Pesawat MH17" href="http://mynewshub.my/main/2014/07/18/senarai-nama-15-krew-penerbangan-pesawat-mh17/" target="_blank">MH17</a> </strong>sehingga selesai.

Beliau mengangkat sumpah jawatan pada 27 Jun lepas. Sebelum ini, Liow pernah memegang portfolio sebagai Menteri Kesihatan di dalam kabinet pimpinan Perdana Menteri Datuk Seri Najib Tun Razak.

Sidang media hari ini merupakan yang kedua selepas pertemuan dengan media yang pertama dikendalikan Perdana Menteri Datuk Seri Najib Tun Razak awal pagi tadi. - <strong>MYNEWSHUB.MY</strong>

Oleh : <strong>IKA</strong>