KOTA BHARU - Kewujudan Universiti Malaysia Kelantan (UMK) sejak 2006 telah membawa perubahan ekonomi dan sosial bagi Kelantan, kata Timbalan Naib Canselor (Hal Ehwal Pelajar dan Alumni) UMK, Prof Abdul Aziz Ab Latif.

Katanya, kesan perubahan itu dirasai oleh rakyat negeri Kelantan terutamanya di kawasan Jeli yang kini semakin membangun ekoran kemajuan yang dibawa oleh UMK.

"Kesan berganda daripada UMK seperti Jeli bandar yang agak kecil dahulu, sekarang dah nampak meningkat dari segi pertumbuhan ekonomi selain nilai hartanah meningkat," katanya kepada pemberita selepas Majlis Berbuka Puasa anjuran Kelab Media Kelantan Darul Naim (Kemudi) dan UMK di sini, malam tadi.

Beliau berkata selain itu, UMK turut mengubah minda masyarakat ke arah lebih berpengetahuan dengan menghargai ilmu selain turut mahir dalam bidang teknologi.

Pada majlis itu, selain pengamal media, UMK turut meraikan 30 anak yatim dari Rumah Salimah, Bachok. - BERNAMA