<p style="text-align: left;">KUALA LUMPUR - Kerajaan komited untuk mencari semua mangsa tragedi bot karam di Kuala Sungai Ayer Hitam, Pulau Carey, Selangor awal pagi tadi walaupun mereka dipercayai Pendatang Asing Tanpa Izin (PATI) dari Indonesia.</p>
<p style="text-align: left;">Menteri di Jabatan Perdana Menteri, Datuk Seri Dr Shahidan Kassim, berkata adalah menjadi tanggungjawab Malaysia bagi memastikan usaha pencarian dilakukan secara berterusan walaupun mereka dipercayai menggunakan laluan yang menyalahi undang-undang.</p>
<p style="text-align: left;">"Agensi lain turut terlibat, sudah pasti kita akan teruskan usaha ini sehingga selesai.</p>
<p style="text-align: left;">"Sebab, kita akan bantu mereka (Kerajaan Indonesia), macam mana mereka bantu kita dalam usaha pencarian pesawat milik Malaysian Airlines MH370 yang hilang baru-baru ini. Kita (juga) akan (turut) bantu habis-habisan," katanya kepada pemberita di Bangunan Parlimen di sini, hari ini.</p>
<p style="text-align: left;">Beliau mengulas kejadian sebuah bot kayu yang membawa kira-kira 97 penumpang warga Indonesia karam kira-kira dua batu nautika dari Sungai Air Hitam di sini, tengah malam tadi.</p>
<p style="text-align: left;">Setakat 3 petang tadi, seramai 60 mangsa telah diselamatkan dan ditempatkan di Balai Polis Teluk Panglima Garang manakala lima mayat telah ditemui dan 32 lagi dikhuatiri hilang.</p>
<p style="text-align: left;">Shahidan berkata, operasi Mencari dan Menyelamat (SAR) telah diaktifkan seawal 1 pagi dengan Kapal Maritim Danga, Bot Kilat 15 dan Bot Kilat 32 dihantar ke lokasi serta merta dengan diketuai Leftenan Komander (M) Mohd Hambali Yaakub.</p>
<p style="text-align: left;">"Daripada maklumat yang diterima, bot yang karam adalah bot nelayan. Bot yang karam itu telah dijumpai di Muara Kuala Langat oleh Seatbot KM Danga, dan dipercayai bertolak dari Kampung Ayer Hitam Pulau Carey menuju ke Aceh," katanya.</p>
<p style="text-align: left;">Shahidan berkata, SAR itu melibatkan Agensi Penguatkuasa Maritim Malaysia (APMM), Jabatan Bomba dan Penyelamat Malaysia (JBPM), Pasukan Gerakan Marin (PGM), Jabatan Pertahanan Awam Malaysia (JPAM) dan Kementerian Kesihatan Malaysia. - BERNAMA</p>