KUALA LUMPUR - Seorang juruwang sebuah institusi perbankan mengaku tidak bersalah di Mahkamah Majistret di sini hari ini atas pertuduhan pecah amanah melibatkan wang tunai lebih RM5,000, enam tahun lalu.

S Jegat Heesan, 29, didakwa melakukan kesalahan itu membabitkan wang kutipan berjumlah RM5,260 di Maybank Dayabumi, Jalan Sultan Hishamuddin, Dang Wangi, di sini, pada 30 September 2008.

Dia dituduh mengikut Seksyen 408 Kanun Keseksaan yang membawa hukuman penjara tidak kurang setahun dan tidak lebih 10 tahun dengan sebat atau denda, jika sabit kesalahan.

Ketika rayuan, tertuduh yang diwakili peguam S Narasimhan memohon mahkamah menetapkan jumlah jaminan yang rendah kerana kesalahan itu tidak melibatkan sebarang kecederaan terhadap orang lain dan tertuduh juga tidak pernah melarikan diri sejak 2008.

Bagaimanapun Timbalan Pendakwa Raya, S Nithia memohon mahkamah mengenakan ikat jamin RM5,000.

Majistret Nur A'minatul Mardiah Md Nor kemudiannya membenarkan Jegat Heesan diikat jamin RM3,000 dengan seorang penjamin dan menetapkan 26 Jun untuk sebutan kes. - BERNAMA