KUALA LUMPUR - Kementerian Kesihatan menyeru semua pihak supaya memandang serius peningkatan kes denggi yang semakin membimbangkan di Malaysia.

Menteri Kesihatan, Datuk Seri Dr. S.Subramaniam berkata, sebanyak 49,948 kes denggi dilaporkan dari Januari hingga 16 Julai lalu.

"Jumlah kes denggi yang dilaporkan ini meningkat sebanyak 35,542 kes atau 247% berbanding hanya 14,406 kes bagi tempoh sama pada tahun 2013.

"Manakala sebanyak 94 kematian akibat demam denggi dilaporkan, meningkat 236 peratus (66 kematian) berbanding 28 kematian pada tahun lalu," katanya melalui satu kenyataan media hari in.

Subramaniam berkata, Kementerian Kesihatan akan mempergiatkan dan meningkatkan aktiviti pencegahan dan kawalan denggi melalui kaedah berikut:

1. Pelaksanaan kempen kesedaran yang komprehensif menerusi media massa seperti televisyen, radio, suratkhabar, panggung wayang, media sosial, bahan bercetak dan pengiklanan.

2. `Engagement' berterusan dengan komuniti untuk menubuhkan COMBI di lokaliti-lokaliti panas.

3. Kolabrasi bersepadu dengan agensi-agensi kerajaan, swasta, badan bukan kerajaan (NGO) bersama masyarakat setempat dalam membanteras demam denggi.

4. Penglibatan sepenuhnya ahli-ahli Doktor Muda, PROSIS dan PROSTAR.

5. Kerjasama erat anggota kesihatan di peringkat akar umbi bersama jawatankuasa penduduk dan pemimpin masyarakat setempat bagi pelaksanaan akitiviti pencegahan denggi.

6. Bantuan dari segi sumber tenaga dan keperluan kepada daerah yang mengalami beban kes denggi yang tinggi.

7. Melaksanakan “Ops Gempur Aedes” secara berkala dan berterusan. Individu, Ketua Jabatan, majikan dan kontraktor yang didapati premis mereka terdapat pembiakan nyamuk aedes akan dikenakan kompaun maksimum RM500 dan didakwa di mahkamah jika kesalahan tersebut berulang.

Beliau turut memaklumkan tindakan-tindakan yang akan dilaksanakan didalam Pelan Tindakan Bersepadu bersama pelbagai kementerian dan agensi kerajaan seperti berikut:

1. Memperkukuhkan pelaporan dan cara mendiagnosa kes denggi dengan mengedarkan `Dengue Clerking Sheet' kepada pengamal perubatan swasta di Lembah Klang dan memperluaskan penggunaan Combo Rapid test kit kepada klinik swasta dengan bekalan daripada Kementerian Kesihatan.

2. Mobilisasi pasukan kawalan denggi daripada daerah-daerah lain membantu dalam menjalankan aktiviti kawalan denggi di Lembah Klang. Sejumlah 77 pasukan kawalan melibatkan 265 anggota dari daerah lain telah digerakkan untuk jangkamasa dua bulan sehingga bulan Ogos 2014 ini.

3. Melanjutkan perkhidmatan di luar waktu operasi (extended hour) di enam belas buah klinik yang dikenal pasti di seluruh negara bagi mengatasi kesesakan pesakit di hospital-hospital.

4. Mempertingkatkan promosi aktiviti kesihatan dan kempen mengenai denggi secara meluas termasuk penglibatan Kementerian lain seperti Kementerian Komunikasi dan Multimedia dan NGO.

5. Meningkatkan aktiviti kawalan denggi di PBT dan Kementerian Kesihatan dengan mengemas kini keperluan sumber dari segi anggota, peralatan dan kewangan.

6. Menjalankan strategi kawalan baru di kawasan PBT iaitu semburan Temephos EC bagi setiap lokaliti hotspots setiap minggu selama 4 minggu berturut-turut.

7. Meningkatkan aktiviti penguatkuasan di tapak binaan oleh pelbagai agensi seperti Construction Industry Development Board, Kementerian Kerja Raya, Jabatan Keselamatan dan Kesihatan Pekerjaan dan PBT.

8. Mempertingkatkan penglibatan NGO dan agensi lain dalam Projek COMBI.

"Pelaksanaan pelan ini akan dipantau dengan rapi bagi memastikan ia dilaksanakan dengan berkesan untuk mengurangkan kes denggi dalam tempoh dua bulan ini," katanya. - mynewshub.my