Alor Gajah - Seorang pekerja kolej matrikulasi maut apabila terjatuh dari motosikal ditunggang sebelum digilis lori muatan batu blok di Pengkalan Balak, di sini pagi tadi.

Dalam kejadian kira-kira jam 7 pagi, mangsa, Hayarnisabi Ibrahim Shah, 45, maut di tempat kejadian di mana sebahagian tubuhnya bersepai.

Difahamkan kemalangan dipercayai berlaku selepas mangsa yang keluar dari simpang di situ merempuh bahagian tengah lori yang sedang bergerak.

Akibat rempuhan itu wanita berkenaan digilis menyebabkan sebahagian badannya bersepai.

Timbalan Ketua Polis Daerah Alor Gajah Deputi Superintendan Abd Rahman Jid berkata, mangsa dipercayai keluar dari simpang sebuah sekolah selepas menghantar dua anaknya sebelum terbabit kemalangan.

Mayat dihantar ke bilik mayat Hospital Alor Gajah untuk bedah siasat dan kes disiasat mengikut Seksyen 41(1) Akta Pengangkutan Jalan 1987. - myMetro Online