<p style="text-align: justify;">PETALING JAYA - Penyanyi Siti Sarah Raisuddin dijangka akan melahirkan anak perempuan iaitu anak keduanya bersama Shuib (Sepah) pada pertengahan Mei depan.</p>
<p style="text-align: justify;">Sarah, 29, berkata, dia yang akan bersalin di Hospital Pakar Ampang Puteri teruja dengan kelahiran anak keduanya itu dan percaya setiap kelahiran anak mempunyai pengalaman yang berbeza buat seorang ibu.</p>
<p style="text-align: justify;">"Allah itu Maha Agung, Dia memberikan pengalaman yang berbeza-beza buat ibu mengandung merasai keterujaan setiap anak yang dilahirkan.</p>
<p style="text-align: justify;">"Jika ketika saya mengandungkan anak lelaki sulung, Uwais Alqarni, saya sering mengalami masalah muntah-muntah. Berbeza pula dengan kandungan anak kedua, saya rasa pening-pening pula.</p>
<p style="text-align: justify;">"Alhamdulillah, saya dan suami akan dapat anak perempuan. Isyak-Allah, sepasanglah anak kami nanti," katanya yang dihubungi mStar Online pada Khamis.</p>
<p style="text-align: justify;">Tambah Sarah, sehingga kini dia dan Shuib masih belum memikirkan nama sesuai buat anak perempuan yang bakal lahir itu.</p>
<p style="text-align: justify;">Sarah dan Shuib atau nama sebenarnya Shahmira Muhahamad bernikah pada 27 Februari 2011 dan mempunyai seorang anak lelaki, Uwais, yang kini berusia setahun.</p>
<p style="text-align: justify;">Sementara itu, beritahu Sarah, selepas selesai berpantang nanti, dia bakal kembali ligat dengan kerjaya nyanyiannya merakamkan lagu-lagu terbaharu di bawah Aidit Alfian Records.</p>
<p style="text-align: justify;">"Habis sahaja berpantang, saya akan sibuk dengan rakaman lagu untuk album baru.</p>
<p style="text-align: justify;">"Kebanyakan lagu-lagu yang dinyanyikan dicipta sendiri oleh Aidit. Semoga kemunculan semula saya ini dapat mengubat rindu para peminat, insya-Allah," ujarnya. - <strong>mStar Online</strong></p>