<p style="text-align: justify;">KUALA LUMPUR - Perbadanan Pembangunan Perdagangan Luar Malaysia (Matrade) akan mengetuai penyertaan syarikat Malaysia pada pameran 'Showcase Malaysia' di Bengaluru, India, dari 29 hingga 31 Mei.</p>
<p style="text-align: justify;">Acara ini akan berlangsung di Pusat Pameran Antarabangsa Bangalore (BIEC), kata Matrade dalam satu kenyataan di sini Isnin.</p>
<p style="text-align: justify;">Ia berkata pameran di Bengaluru akan menjadi edisi keempat Pameran Malaysia di India, selepas Mumbai, Pune dan Chennai.</p>
<p style="text-align: justify;">Bengaluru yang sebelum ini dikenali sebagai Bangalore - bandar ketiga paling ramai penduduk di India dengan lebih 9.5 juta, juga dikenali sebagai Lembah Silikon di India.</p>
<p style="text-align: justify;">Matrade berkata Showcase Malaysia di Bengaluru merupakan platform ideal untuk mengetengahkan produk dan perkhidmatan berkualiti tinggi Malaysia dalam pelbagai sektor untuk penduduk kelas pertengahan.</p>
<p style="text-align: justify;">Pameran itu, katanya turut menyasarkan komuniti perniagaan dari sekitar bandar di negeri Karnataka dan negeri-negeri lain seperti Tamil Nadu, Andhra Pradesh dan Maharashtra.</p>
<p style="text-align: justify;">"Inilah masa yang paling baik untuk merebut peluang dalam pasaran luar biasa ini dengan satu perempat daripada jumlah penduduk di bandar ini terdiri daripada kumpulan pendapatan pertengahan," katanya sambil menambah segmen penduduk kumpulan itu menyumbang 59 peratus daripada jumlah pengguna India pada 2025.</p>
<p style="text-align: justify;">Agensi penggalakan perdagangan itu berkata pertumbuhan isi rumah kelas pertengahan akan mendorong kepada permintaan besar bagi produk pengguna dan gaya hidup, daripada barangan pengguna dan perabot, penjagaan diri, kosmetik dan pelbagai produk kesihatan yang laris.</p>
<p style="text-align: justify;">Syarikat Malaysia boleh menghubungi pejabat Matrade di Kuala Lumpur atau layari laman web www.matrade.gov.my untuk maklumat lanjut mengenai pendaftaran. - BERNAMA</p>