KUALA LUMPUR - Seorang pegawai polis mengaku tidak bersalah di Mahkamah Sesyen di sini terhadap pertuduhan memperoleh suapan wang tunai RM20,000 daripada seorang penganggur, tiga tahun lalu.

Inspektor Mohd Tahzir Hussin, 30, didakwa memperoleh suapan itu daripada seorang lelaki berumur 34, sebagai dorongan meringankan hukuman ke atas bapa dan ibu tirinya yang berada dalam tahanan polis kerana disyaki melakukan kesalahan membabitkan dadah.

Dia didakwa melakukan kesalahan itu di Restoran Old Town White Coffe Taman Maluri, Cheras, kira-kira 6.18 petang, 29 Jun 2011.

Timbalan Pendakwa Raya Wong Poi Yoke menawarkan jaminan RM20,000 dengan seorang penjamin dan pasport diserahkan kepada mahkamah.

Tertuduh yang bertugas sebagai pegawai penyiasat di bahagian Jenayah Narkotik Ibu Pejabat Polis Kontinjen Kuala Lumpur diwakili peguam Ram Karpal Singh merayu wang jaminan dikurangkan atas alasan terlalu tinggi dan hanya bersifat memastikan kehadiran tertuduh.

Hakim Rosbiahanin Arifin membenarkan tertuduh diikat jamin RM20,000 dengan seorang penjamin serta pasport diserahkan kepada mahkamah dan menetapkan 26 Ogos untuk sebutan semula kes.

Tertuduh membayar jaminan itu.

Sementara itu, di mahkamah sama, seorang lagi anggota polis, Sarjan Mohd Faridzuddin Hamzah, mengaku tidak bersalah terhadap tuduhan menerima suapan berjumlah RM500 daripada seorang pengurus sebuah pasar raya.

Mohd Faridzuddin, 24, yang bertugas di Bahagian Siasatan Jenayah Narkotik Ibu Pejabat Polis Daerah (IPD) Serdang, didakwa memperoleh rasuah itu daripada pengurus berumur 43 tahun itu untuk menyelesaikan kes narkotik yang dihadapinya.

Dia didakwa melakukan perbuatan itu di Restoran Kinrara, Sri Petaling, kira-kira 9.20 malam, 1 April lalu.

Wong yang turut mengendalikan kes itu menawarkan jaminan RM5,000 dengan seorang penjamin.

Mahkamah membenarkan tertuduh diikat jamin RM5,000 dengan seorang penjamin dan menetapkan 5 Ogos ini untuk tertuduh dihadapkan ke Mahkamah Rasuah Shah Alam bagi dua lagi pertuduhan.

Tertuduh yang tidak diwakili peguam membayar jaminan itu.

Kedua-dua tertuduh didakwa mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda lima kali ganda nilai suapan atau RM10,000, mengikut mana yang lebih tinggi, jika sabit kesalahan. - BERNAMA