<p style="text-align: justify;">KUALA LUMPUR - Menteri Kesihatan Malaysia, Datuk Seri Dr. S.Subramaniam bersama delegasi dari Kementerian Kesihatan Malaysia menghadiri Perhimpunan Kesihatan Sedunia (WHA) Ke-67 di UN Palais of Nations, Geneva, Switzerland.</p>
<p style="text-align: justify;">Pejabat Setiausaha Akhbar Menteri Kesihatan dalam satu kenyataan media memberitahu perhimpunan itu berlangsung bermula semalam hingga 24 Mei.</p>
<p style="text-align: justify;">“Delegasi Malaysia terdiri daripada Ketua Pengarah Kesihatan, Datuk Dr. Noor Hisham Abdullah dan pegawai-pegawai daripada Bahagian Kawalan Penyakit dan Bahagian Pembangunan Kesihatan Keluarga Kementerian Kesihatan,” kata kenyataan itu hari ini.</p>
<p style="text-align: justify;">Menurut kenyataan itu, delegasi Malaysia yang diketuai Menteri Kesihatan turut mengadakan mesyuarat ringkas bersama ahli International Development Law Organisation (IDLO).</p>
<p style="text-align: justify;">Mereka antaranya membincangkan tentang isu Penyakit Tidak Berjangkit (NCD), obesiti, pengawalan tembakau dan diabetes.</p>
<p style="text-align: justify;">Jelas kenyataan itu, WHA berfungsi membina polisi dalam organisasi, melantik ketua pengarah, menyelia polisi kewangan, meneliti dan meluluskan peruntukan kepada program kesihatan yang telah dirancang di seluruh negara. - mynewshub.my</p>