BESUT – Alat menukar pad brek yang dihasilkan pengajar dan pelajar Institut Kemahiran Mara (IKM) Besut dipilih untuk menyertai Pameran Rekacipta, Inovasi dan Teknologi Antarabangsa ke-25 (ITEX 2014) selama tiga hari mulai 8 Mei ini di Pusat Konvensyen Kuala Lumpur.

Alat yang dinamakan ‘Pad Brake Assembler Jig’ atau pemacu brek pad itu dihasilkan tenaga pengajarnya Azli Mohd Yusof, 39, serta dua orang pelajar Muhammad Shazarin Asri, 20, dan Mohamad Ali Hanafi Che Mohd Noor, 20.

“Dengan penggunaan alat ini, proses menukar pad brek kenderaan akan menjadi lebih cepat daripada kaedah konvensional.

“Kalau secara konvensional, masa yang digunakan mekanik untuk mengeluarkan pad brek dari tayar ialah kira-kira setengah jam, tetapi dengan alat ini ia mengambil masa 5 minit sahaja,” jelas Azli.

“Ia berfungsi menolak piston brek untuk masuk ke dalam ketika melakukan penggantian kepada pad brek yang baru,” tambahnya.

Azli berkata selepas dicipta, mereka melakukan uji kaji selama tiga bulan dengan alat itu dengan kos yang digunakan untuk menghasilkannya tidak lebih dari RM50.

Pengarah IKM Besut, Kamaruddin Awang berkata ciptaan itu dipilih oleh Majlis Amanah Rakyat (Mara) untuk dipertandingkan daripada kira-kira 140 projek yang dikemukakan IKM dari seluruh negara.

“Kami berasa gembira apabila ciptaan kami dipilih bersama 12 ciptaan lain untuk menyertai pertandingan bertaraf dunia itu,” katanya. – BERNAMA