GEORGETOWN - Agensi Penguatkuasaan Maritim Malaysia (Maritim) Daerah Maritim 2 Pulau Pinang menahan dua bot yang dinaiki sembilan nelayan warga Indonesia kerana menceroboh perairan negeri ini semalam.

Ketua Penguat Kuasanya Kapten Maritim Kamaruszaman Abu Hassan berkata dua tekong dan tujuh awak-awak berusia antara 17 dan 24 tahun itu ditahan pada jarak 37.8 hingga 43.8 batu nautika dari Pulau Kendi pada pukul 10.53 pagi.

"Pemeriksaan mendapati bot yang dinaiki mereka tidak mempunyai nombor pendaftaran dan permit sah untuk menangkap ikan di negara ini," katanya dalam kenyataan di sini, hari ini.

Kedua-dua bot itu kemudiannya ditunda ke Jeti Limbungan Batu Maung untuk siasatan lanjut manakala peralatan memancing berserta hasil tangkapan pelbagai jenis turut disita.

Nelayan terbabit ditahan untuk siasatan mengikut Seksyen 15(1)(a) Akta Perikanan 1985 yang memperuntuk denda maksimum RM1 juta bagi tekong dan RM100,000 bagi setiap awak-awak, jika sabit kesalahan. - BERNAMA