MELAKA - Suruhanjaya Pengangkutan Awam Darat (SPAD) mengeluarkan 15 permit bas tambahan bagi menampung permintaan pengguna bas ekpress di negeri ini sempena musim perayaan Aidilfitri yang bakal tiba.

Ketua SPAD Melaka Anuar Abdullah berkata permit berkenaan melibatkan 14 bas ekspres dan satu bas carter yang yang akan beroperasi antara 19 Julai hingga 4 Ogos.

Beliau berkata daripada jumlah itu sebanyak lapan permit yang diberikan melibatkan perjalanan ke Bukit Kayu Hitam, Kedah; Kuala Lumpur (6); dan Pengkalan Kubor Kelantan (1).

"Pengeluaran permit bas ini bagi menampung 89 bas ekspres sedia ada yang berdaftar di negeri itu atas permintaan pengusaha bas ekspres," katanya pada sidang media selepas mengadakan pemeriksaan bas ekspres di Terminal Bas Melaka Sentral di sini hari ini.

Operasi yang memeriksa permit kenderaan, salinan jadual perjalanan, salinan lesen pengendalian dan lampiran A bas ekspres itu turut dihadiri Exco Pengangkutan dan Pemulihan Projek Melaka, Lim Ban Hong.

Anuar berkata, sehingga hari ini tiada tindakan diambil terhadap pemandu atau pengusaha bas sepanjang pemeriksaan yang dijalankan SPAD Melaka dalam operasi penguatkuasaan sejak 21 Julai lepas berbanding sebanyak lima kes tahun lepas.

Katanya tiada kegiatan ulat tiket dikesan di negeri itu dan semua transaksi jual beli tiket dijalankan di 35 kaunter tiket sah yang beroperasi di terminal bas berkenaan.

Sementara itu, Ban Hong berkata penumpang bas ekspres dinasihatkan mengetahui hak mereka sebagai pengguna dan boleh menghubungi talian 1800-88-7723 untuk melaporkan sebarang aduan atau maklum balas.

"Penumpang perlu tahu bayaran tiket yang sepatutnya dikenakan kepada mereka oleh pihak pengusaha dan pastikan bas melengkapkan perjalanan tanpa tukaran bas semasa dalam perjalanan," katanya. - BERNAMA