Hartford - Seorang lelaki berdepan dengan tuduhan mengugut isterinya selepas dia ‘menikam’ sebiji tembikai dan sengaja meninggalkannya di dapur untuk membolehkan si isteri melihatnya.

Ketua Jabatan Polis Thomaston James Campbell berkata, Carmine Cervellino, 49, dihadapkan ke mahkamah kelmarin atas tuduhan mengugut dan juga salah laku.

Cervellino ditahan Sabtu lalu dan dibebaskan selepas membayar wang ikat jamin sebanyak AS$500 (RM1,600) bon.

Menurut Campbell, rumah tangga pasangan itu mula berantakan 4 Julai lalu apabila isteri Cervellino membuat laporan polis setelah menemui pil dan ganja yang disembunyikan di dalam kotak peralatan tukang milik suaminya.

Pasangan berkenaan dikatakan dalam proses untuk bercerai ketika itu.

Wanita itu menganggap dirinya diancam setelah pulang dari balai polis dan menemui tembikai berkenaan bersama-sama pisau pemotong daging pada buah itu.

Sejurus selepas itu, Cervellino masuk ke dapur dan tanpa berkata apa-apa, memotong tembikai itu.

“Kami menganggap perbuatan lelaki itu sebagai sesuatu yang serius,” kata Campbell, semalam.

Cervellino akan dibicarakan 28 Ogos depan.

Dia bagaimanapun tidak berdepan dengan sebarang tuduhan berkait dengan dadah. - Agensi