<p style="text-align: justify;">NIBONG TEBAL - Mayat yang ditemui terapung di Sungai Kerian di sini Khamis lepas dikenal pasti sebagai A.Samuel, 18, yang dipercayai mati dibelasah di tempat lain sebelum dicampak ke dalam sungai berkenaan.</p>
<p style="text-align: justify;">Sumber polis berkata dua hari sebelum mayatnya ditemui, dia didapati tidak pulang ke rumahnya di Nibong Tebal yang menyebabkan ibunya membuat laporan polis.</p>
<p style="text-align: justify;">Katanya anggota keluarga remaja terbabit turut mencarinya namun mereka hanya menemui motosikalnya di tepi jalan berhampiran kawasan kampung di Sungai Bakap.</p>
<p style="text-align: justify;">"Mayat remaja itu ditemui seorang nelayan, yang matanya ditutup dengan kain," kata sumber itu.</p>
<p style="text-align: justify;">Ketua Polis Daearah Seberang Perai Selatan, Supt Shafien Mamat berkata kes diklasifikasi sebagai bunuh dan turut mengesan rakan-rakan yang rapat dengannya. - BERNAMA</p>