<p style="text-align: justify;">GEORGETOWN - Polis menahan tiga pengawal keselamatan sebuah kondominium mewah di Sungai Ara, Bayan Lepas di sini hari ini kerana disyaki mengedar dan mengambil dadah.</p>
<p style="text-align: justify;">Ketua Polis Daerah Barat Daya Superintenden Lai Fah Hin berkata dalam serbuan pada 4 pagi itu, polis menemukan satu paket plastik lut sinar serta keratan straw mengandungi serbuk heroin dan peralatan menghisap dadah di atas lantai pondok kawalan kondominium itu.</p>
<p style="text-align: justify;">"Ketika serbuan suspek berusia 30, 31 dan 44 tahun itu masih beruniform dan dipercayai mengambil dadah ketika bertugas," katanya kepada pemberita di sini hari ini.</p>
<p style="text-align: justify;">Beliau berkata pemeriksaan lanjut dalam loker besi di premis itu turut menjumpai lapan paket lagi plastik lut sinar berisi heroin dengan kesemuanya dianggar bernilai RM500.</p>
<p style="text-align: justify;">Hasil saringan air kencing mendapati ketiga-tiga pengawal keselamatan itu positif dadah, katanya sambil memberitahu bahawa mereka juga dipercayai menjadi pengedar kepada penagih lain di sekitar kawasan itu.</p>
<p style="text-align: justify;">Lai berkata dua daripada lelaki terbabit berasal dari Permatang Damar Laut di sini manakala seorang lagi dari Cheras, Kuala Lumpur. - BERNAMA</p>