KUALA LUMPUR - Pemegang konsesi projek Lebuhraya Kinrara-Damansara (Kidex) bersedia bersemuka dengan Suruhanjaya Hak Asasi Manusia Malaysia (Suhakam) berhubung kemelut cadangan projek tersebut.

Malah, Ketua Pegawai Operasi Kidex Sdn. Bhd, Dr. Shaharizuan Shafiei berkata, pihaknya juga berminat untuk memberi penjelasan kepada penduduk dan rukun tetangga kawasan terlibat.

“Selepas kelulusan diberikan oleh pihak berkuasa berkaitan, kami akan bekerjasama dengan Majlis Perbandaran Petaling Jaya (MBPJ) untuk menganjurkan sesi ini.

“Apa yang paling penting adalah Kidex mengikut undang-undang dan peraturan yang ditetapkan pihak berkuasa. Memandangkan ini merupakan projek infrastruktur, kami termaktub kepada syarat-syarat ketat yang ditetapkan pihak berkuasa,” katanya melalui satu kenyataan media hari ini.

Shaharizuan turut menegaskan Kidex bukan projek `isolated’ kerana ia merupakan sebahagian daripada inisiatif Kerajaan Persekutuan dan Selangor untuk menangani kesesakan trafik di Lembah Klang.

Media sebelum ini melaporkan Suhakam akan memanggil Kidex berhubung projek tersebut yang mendapat bantahan segelintir penduduk dan aktivis alam sekitar kerana didakwa merosakkan kawasan hutan.

Pesuruhajaya Sukaham, James Nagayam dipetik berkata, projek itu seharusnya mengikut piawaian antarabangsa dan ia tidak wajar diteruskan kerana melanggar hak asasi penduduk. - mynewshub.my

&nbsp;