KUDAT - Timbalan Menteri Pertahanan, Datuk Abdul Rahim Bakri, berkata kerajaan akan berusaha melakukan apa sahaja untuk mempertahankan kedaulatan dan keselamatan negara bagi memastikan keamanan dan kesejahteraan rakyat sentiasa terpelihara.

Abdul Rahim berkata, semua lapisan rakyat juga perlu bersatu hati dan memberi penuh kepercayaan dan sokongan kepada pasukan keselamatan yang bertanggungjawap menegakkan undang-undang, keselamatan dan kenteraman awam.

"Kita tidak boleh membenarkan anasir subversif luar dan dalam negara mengganggu gugat negara kita," katanya ketika membuat lawatan ke kawasan operasi tentera di Pulau Mandidarah dan Balambangan di sini malan tadi.

Abdul Rahim yang juga Ahli Parlimen Kudat turut mengingatkan semua anggota tentera yang berkawal di pulau-pulau, khususnya di kawasan Zon Selamat Timur Sabah (ESSZONE), supaya tidak leka, sebaliknya terus mempertingkat tahap kesiapsiagaan bagi mengelak ancaman terhadap kedaulatan dan keselamatan negara.

Sempena lawatan itu, Abdul Rahim turut meluangkan masa menemui rakyat dan pengundi Parlimen Kudat di Pulau Balambangan, Tigabu dan Mandidarah serta menasihatkan penduduk agar bekerjasama dengan pihak berkuasa dengan menyalurkan maklumat mengenai sebarang pergerakan mencurigakan.

"Jangan beri perlindungan kepada penjenayah rentas sempadan yang disyaki kerana tindakan itu akan membahayakan rakyat dan negara," katanya.

Pada majlis berkenaan, Abdul Rahim turut menyampaikan bantuan sempena Ramadan kepada 200 orang penerima.

Beliau juga menyampaikan bungkusan kuih raya kepada anggota tentera di sempadan yang bertugas di medan semasa Aidilfitri bagi mengawasi keselamatan negara. - BERNAMA