KUALA LUMPUR - DAP tidak akan bekerjasama dengan MCA dalam usaha kedua-dua parti itu membantah rancangan PAS melaksanakan undang-undang hudud di Kelantan.

Setiausaha Agung DAP, Lim Guan Eng mendakwa,  DAP tidak boleh mempercayai MCA dalam hal tersebut kerana mengamalkan pilih kasih dalam berhadapan isu tersebut.

"DAP tidak boleh bekerjasama dengan parti yang hipokrit kerana menyerang PAS sahaja dalam isu hudud," dakwanya melalui satu kenyataan media hari ini.

Guan Eng bagaimanapun mengakui pandangan Datuk Seri Dr. Chua Soi Lek bahawa seramai 88 Ahli Parlimen UMNO akan menjadi kuasa penentu sama ada hudud dapat dilaksanakan atau tidak oleh PAS.

Bagaimanapun, tegasnya, DAP tetap dengan pendirian membantah pelaksanaan hudud di Malaysia sama ada ke atas umat Islam mahupun bukan Islam meskipun tidak bekerjasama dengan MCA.

Dakwanya, pelaksanaan undang-undang hudud bercanggah dengan peruntukkan Perlembagaan Persekutuan.

Katanya, DAP cukup tegas dalam hal itu malah pernah menegur rakan mereka daripada Parti Keadilan Rakyat (PKR), Tian Chua berhubung isu itu sebelum ini.